הוועדה המיוחדת לזכויות הילד, כנסת 18, פרוטוקול מספר 185, 2012-06-25 10:30

אורלי לוי אבקסיס: אנחנו רוצים להתחיל את ישיבת הוועדה לזכויות הילד.

אורלי לוי אבקסיס: התאריך הוא 25/6/2012, ה' בתמוז התשע"ב, והשעה היא 10:37 בקירוב.

אורלי לוי אבקסיס: הנושא על סדר-היום הוא: מניעת ניצול והגנה על זכויות בני נוער בהעסקתם בחודשי הקיץ.

אורלי לוי אבקסיס: נושא זה מקבל משנה תוקף בעקבות האירועים האחרונים שנחשפנו אליהם.

אורלי לוי אבקסיס: אני חייבת לומר שגם הוגשה בקשה, שהגיעה לפני, על-ידי חברת-הכנסת ויושבת-ראש האופוזיציה, חברת-הכנסת שלי יחימוביץ, לגבי התמונה לכאורה שעולה מהסיפור של עשרות בני נוער שהועסקו בשירותי משלוחים על-ידי חברת "סופר דוש".

אורלי לוי אבקסיס: אנחנו מודעים לכך שהנושא הזה נמצא בבית-הדין לעבודה, ומודעים לכך שישנן שאלות שהן שאלות שרלוונטיות אולי לא רק למקרה הזה אלא בכלל: מה הזיקה בין מזמין השירות לבין אותו עובד, ובמקרה שלנו בני נוער, שנדמה שזכויותיהם הופרו בזו אחר זו.

אורלי לוי אבקסיס: לגבי מי האשם, אנחנו משאירים את זה.

אורלי לוי אבקסיס: אולי יעלו שאלות או הבהרות במהלך הדיון, אבל זה נמצא בשולחן בית-המשפט והשאלה הזאת נשארה פתוחה גם שם; הבנו שאתמול עוד בשעות הערב התקבלה החלטה כדי להסדיר את הנושא לעתיד לבוא, זאת אומרת הסדרה של מה שיהיה לקראת החופש הגדול.

אורלי לוי אבקסיס: לגבי העסקה עתידית של אותם נערים שיבחרו להמשיך ולעבוד באותה מסגרת, כדי שלא יהיו שאלות נוספות מכאן ואילך ייחשב כמעסיק ישיר – חברות הקבלן, כך הבנתי מההחלטה שהתקבלה אתמול.

אורלי לוי אבקסיס: אבל, לגבי השאלה מי אחראי לאותם נערים בשאלות שהתעוררו עד לפתיחת התיק בבית-המשפט ולגבי מי האחראים, הן לגבי התשלום והן לגבי הזכויות הסוציאליות שהופרו, זו שאלה שעוד תמשיך ותידון בשולחן בית-המשפט.

אורלי לוי אבקסיס: אנחנו בפתחו של הקיץ, ועשרות אלפי בני נוער מנצלים את זכותם ואת החופש על מנת ליצור להם הכנסה נוספת, איזו שהיא קופה.

אורלי לוי אבקסיס: לצערנו הרב, אנחנו מגלים שבחלק מהמקרים, גם בגלל שפתאום אולי מתגלה איזו שהיא קבוצה שאפשר להעסיק אותה בתנאים כאלה ואחרים טובים יותר או אולי אפילו זולים יותר מאשר בשוק החופשי, יש פה גם פתחים לניצול.

אורלי לוי אבקסיס: ננסה לבדוק איך אנחנו יכולים לעצור את התופעה, מה הם הסעדים שניתנים למשרדי הממשלה השונים כדי לאכוף את דיני העבודה וביניהם גם דיני עבודה שהם ספציפיים לבני נוער וגם דיני עבודה שהם בכלל כלפי מעסיקים.

אורלי לוי אבקסיס: נבדוק ונשאל את השאלות, גם את התמ"ת וגם את המשרדים האחרים, איך אנחנו מפקחים ודואגים שלא יופרו אותם תנאים ואיך אנחנו שומרים על בני הנוער.

אורלי לוי אבקסיס: כדי שנקבל איזו שהיא תמונה, אולי באמת נתחיל דווקא מהסיפור של השטח, ואחר כך אנחנו גם נגיע למחקר של המ.מ.מ.

אורלי לוי אבקסיס: שנתן לנו גם נקודות שראויות להתייחסות ובעיקר לקראת או בעיצומו של החופש הגדול, כי אותם בני נוער כבר יצאו לחופש.

אורלי לוי אבקסיס: אנחנו נתחיל דווקא בילדים הנפגעים או אלו שהרגישו שהם נפגעו.

אורלי לוי אבקסיס: ראשית, אומר לכם שהוועדה הזאת מצולמת, ונבקש לא לשים פרוטרוט של הערוץ ממש, והמצלמה לא תהיה בקלוז-אפ על הילדים.

אורלי לוי אבקסיס: אבל, אין פה פגיעה.

אורלי לוי אבקסיס: אתם מודעים לזה שזה מצולם וזה בסדר מבחינתכם?

סרגי יאקושנקו: כן.

אורלי לוי אבקסיס: אוקיי.

אורלי לוי אבקסיס: נתחיל עם סרגי.

אורלי לוי אבקסיס: ספר לנו מה היה שם.

סרגי יאקושנקו: מה, ב"סופר דוש"?

אורלי לוי אבקסיס: כמה זמן עבדת שם?

סרגי יאקושנקו: שלוש שנים ומשהו, כמעט ארבע שנים.

אורלי לוי אבקסיס: בן כמה אתה?

סרגי יאקושנקו: כמעט 17.

אורלי לוי אבקסיס: אתה עובד שם מגיל 13?

סרגי יאקושנקו: כן, מכתה ז'.

אורלי לוי אבקסיס: מטורף.

אורלי לוי אבקסיס: מה היתה עבודתך?

אורלי לוי אבקסיס: מה נדרשת לעשות?

סרגי יאקושנקו: הייתי צריך להוציא משלוחים מה"סופר דוש" – להעמיס את זה לאוטו ולצאת ל'נאגלה', ואז לחלק את זה בבתים.

אורלי לוי אבקסיס: כמה שעות ביום עבדת?

סרגי יאקושנקו: הרבה.

אורלי לוי אבקסיס: לא בשעות הלימודים או גם בשעות הלימודים?

סרגי יאקושנקו: לימודים?

סרגי יאקושנקו: אם הייתי נמצא שם?

סרגי יאקושנקו: לא הייתי נמצא בכלל בבית-הספר.

סרגי יאקושנקו: הייתי כל הזמן בעבודה.

אורלי לוי אבקסיס: אתה אומר לנו שבעצם גם בשעות הלימודים, --

סרגי יאקושנקו: כן.

אורלי לוי אבקסיס: --בגיל 13 עבדת בשליחויות, שאני חושבת שזו כבר הפרה בוטה של החוק הקיים.

נירה לאמעי-רכלבסקי: נשמע לגבי אופן ההרמה.

אורלי לוי אבקסיס: נכון.

אורלי לוי אבקסיס: היועצת המשפטית שלנו גם רוצה לדעת פחות או יותר את אופי העבודה.

אורלי לוי אבקסיס: היית מרים משקלים גבוהים?

נירה לאמעי-רכלבסקי: עם מריצה או בלי מריצה.

אורלי לוי אבקסיס: עם מריצה או בלי מריצה?

סרגי יאקושנקו: משקלים גדולים.

נירה לאמעי-רכלבסקי: בשעות הלימודים.

אורלי לוי אבקסיס: ובשעות הלימודים שזה בכלל אסור.

אורלי לוי אבקסיס: מי היה המעסיק שלך?

אורלי לוי אבקסיס: איך אתה עבדת?

אורלי לוי אבקסיס: מול מי עבדת?

סרגי יאקושנקו: מול הסופר.

אורלי לוי אבקסיס: איך שילמו לך?

סרגי יאקושנקו: לא שילמו לי.

סרגי יאקושנקו: הייתי עובד רק על הטיפים.

אורלי לוי אבקסיס: תן לנו דוגמא לסדר-יום של כמה שעות בהן במקום ללכת ללימודים אתה נמצא בשליחויות של קניות מה"סופר דוש" ללקוחות.

אורלי לוי אבקסיס: אני מתארת לעצמי שאתה מעמיס גם לקומות.

סרגי יאקושנקו: כן.

אורלי לוי אבקסיס: כמה בערך יום כזה מסתכם עם טיפים?

אורלי לוי אבקסיס: תן לנו פחות או יותר את היום הטוב ואת היום הגרוע.

סרגי יאקושנקו: היום הטוב זה 200 שקל.

אורלי לוי אבקסיס: כמה שעות זה יכול להיות?

סרגי יאקושנקו: 12.

אורלי לוי אבקסיס: והיום הגרוע?

סרגי יאקושנקו: 50-60 שקל.

אורלי לוי אבקסיס: כשהיית מסיים יום כזה והיית רואה מה שנשאר לך ביד?

סרגי יאקושנקו: זה מבאס.

אורלי לוי אבקסיס: אף אחד לא משלים לאיזה שהוא סכום מסוים, סכום מינימאלי?

סרגי יאקושנקו: כלום.

אורלי לוי אבקסיס: מילאו לך טפסים כשנכנסת לעבוד?

סרגי יאקושנקו: לא.

אורלי לוי אבקסיס: ביקשו ממך בדיקות מסוימות?

סרגי יאקושנקו: לא.

סרגי יאקושנקו: כלום.

קריאה: בדיקות רפואיות.

אורלי לוי אבקסיס: בדיקות רפואיות?

אורלי לוי אבקסיס: אישורים?

סרגי יאקושנקו: לא.

הדרה רוזנבלום: אישור הורים?

סרגי יאקושנקו: לא.

אורלי לוי אבקסיס: שום דבר.

סרגי יאקושנקו: שום דבר.

אורלי לוי אבקסיס: אתה היית באיזה שהוא אופן עלום כזה.

סרגי יאקושנקו: כן.

אורלי לוי אבקסיס: את השם שלך הכירו לפחות?

סרגי יאקושנקו: הנהגים וזה – כן.

אורלי לוי אבקסיס: מה קורה בימים בהם אתה חולה ולא יכול להגיע לעבודה?

אורלי לוי אבקסיס: למי אתה מודיע?

סרגי יאקושנקו: לנהג שהייתי עובד אתו.

אורלי לוי אבקסיס: הנהג הוא עובד של ה"סופר דוש"?

סרגי יאקושנקו: כן.

אורלי לוי אבקסיס: קרה לך שנפצעת במהלך העבודה?

סרגי יאקושנקו: כן.

סרגי יאקושנקו: כל אחד היה נפצע.

אורלי לוי אבקסיס: מה קורה באותם רגעים?

סרגי יאקושנקו: כלום.

סרגי יאקושנקו: פשוט אומרים "תמשיך לעבוד" וזהו.

אורלי לוי אבקסיס: אתה לבד.

סרגי יאקושנקו: כן.

אורלי לוי אבקסיס: מה קרה עכשיו שהחלטתם להגיד "חלאס, זהו, עד כאן"?

סרגי יאקושנקו: בינתיים, לא קרה כלום.

אורלי לוי אבקסיס: גיל 13 – זה מטורף בעבודה כזו וגם תוך דריסה באמת של החוקים שבאים להגן.

נירה לאמעי-רכלבסקי: אסור.

אורלי לוי אבקסיס: ברור שאסור.

נירה לאמעי-רכלבסקי: יש פה גם תקנות של הרמת חפצים.

אורלי לוי אבקסיס: מותר במשך שעתיים ביום לכל היותר.

אורלי לוי אבקסיס: אנחנו שמענו פה על ימים של 12 שעות על חשבון הלימודים ועל בגילאים מאד-מאד צעירים.

אורלי לוי אבקסיס: את יודעת מה?

אורלי לוי אבקסיס: אולי נושא הרמת משקלים זה רק בתוספת לעבירות הנוספות שעל פניו מצטיירות מכאן.

אורלי לוי אבקסיס: אנחנו נשמע פה עוד נער שביקש זכות לדבר.

אורלי לוי אבקסיס: שי, בן כמה אתה?

שי ציון: גם אני אוטוטו בן 17.

אורלי לוי אבקסיס: כמה זמן אתה עובד שם?

שי ציון: עשרה חודשים.

אורלי לוי אבקסיס: מה הסיפור שלך?

שי ציון: כמעט אותו דבר.

שי ציון: הייתי בא לסופר, נכנס לסופר, מוציא את המשלוחים, מעמיס אותם לאוטו, ויוצא לנהג לחלק את המשלוחים ללקוחות.

שי ציון: הייתי מתבסס רק על הטיפים.

אורלי לוי אבקסיס: איך התקבלת לעבודה?

שי ציון: חבר הביא אותי.

אורלי לוי אבקסיס: מול מי עמדת כשהתקבלת לעבודה?

אורלי לוי אבקסיס: מילאת טפסים?

אורלי לוי אבקסיס: אני בכוונה שואלת גם אותך.

שי ציון: לא.

אורלי לוי אבקסיס: ביקשו ממך להביא תעודה רפואית?

שי ציון: כלום.

אורלי לוי אבקסיס: שום דבר.

אורלי לוי אבקסיס: ידעת מראש שאתה עובד רק על טיפים?

שי ציון: כן.

שי ציון: חשבתי שכאילו לאו דווקא רק העבודה הזאת היא על טיפים.

אורלי לוי אבקסיס: חשבת שזה מקובל.

אורלי לוי אבקסיס: לא ידעת, בעצם, מה החוק אומר.

שי ציון: כן.

אורלי לוי אבקסיס: כמה נערים כאלו הייתם שם?

שי ציון: בערך 47-50.

אורלי לוי אבקסיס: גם אתה עבדת בשעות הלימודים?

שי ציון: היו ימים שכן.

אורלי לוי אבקסיס: מה קורה כשאתה לא מגיע לעבודה?

אורלי לוי אבקסיס: למי אתה מודיע?

שי ציון: לנהג.

אורלי לוי אבקסיס: לנהג.

אורלי לוי אבקסיס: הוא מעביר הלאה.

אורלי לוי אבקסיס: קרה לך שנפצעת?

שי ציון: כמובן.

אורלי לוי אבקסיס: ומה קרה?

שי ציון: כלום.

שי ציון: כמו שסרגי אמר, היו אומרים כאילו "לא נורא, זה יעבור".

אורלי לוי אבקסיס: ואז אתה יושב עם הכאבים בבית בלי הכנסה, בלי לימודים ובלי כלום.

שי ציון: כמובן.

אורלי לוי אבקסיס: ספר לי על אופי העבודה, חוץ מהנושא הזה שאתם מרימים את המשלוחים לאוטו ופורקים את זה אחר כך בבתים.

שי ציון: על האופי - - -

אורלי לוי אבקסיס: משקלים כבדים?

שי ציון: כן.

שי ציון: זו לא עבודה כל כך קלה.

שי ציון: היא עבודה מאד פיזית.

שי ציון: אני לא יודע, עכשיו כשאני מסתכל על זה, זה קצת מוגזם ככה.

אורלי לוי אבקסיס: אתה יודע מה?

אורלי לוי אבקסיס: אולי עכשיו זה הזמן דווקא לפנות למשרד התמ"ת.

אורלי לוי אבקסיס: דרך-אגב, בבית-הספר לא שאלו?

אורלי לוי אבקסיס: לא ידעו מה אתם עושים?

אורלי לוי אבקסיס: לא ידעו למה אתם לא מגיעים למסגרת החינוכית?

שי ציון: אני לא הייתי כאילו ממש כל הזמן לא הולך לבית-הספר.

שי ציון: אלה היו ימים ממש בודדים, אבל היו.

אורלי לוי אבקסיס: אבל, זה בא על חשבון הלימודים באיזה שהוא אופן.

שי ציון: כן.

אורלי לוי אבקסיס: מה היום הכי גרוע שאתה עובד וכמה אתה מרוויח?

שי ציון: יצא לי 50 שקל.

אורלי לוי אבקסיס: לכמה שעות?

שי ציון: 5-6 שעות.

אורלי לוי אבקסיס: הייתי רוצה לשמוע את משרד התעשייה, המסחר והתעסוקה לגבי האכיפה.

יחזקאל אופיר: אני חזי אופיר, מנהל אגף האכיפה בתמ"ת.

יחזקאל אופיר: קודם כל, אתייחס ל"סופר דוש".

יחזקאל אופיר: התופעה הזאת הובאה לידיעתנו לפני שנתיים, ואנחנו באמת פתחנו בחקירה ובעקבותיה גם הוגש כתב אישום כנגד בעל החברה והחברה.

יחזקאל אופיר: החברה, "סופר דוש", לפני שנתיים, בעסקת טיעון – אני מדגיש: בעסקת טיעון ואפילו לא בפסק-דין – נענשה ב-100 אלף שקל, והמעסיק, באופן ישיר, גם בעוד 10,000 שקל.

יחזקאל אופיר: אני מדגיש שזה בעסקת טיעון.

יחזקאל אופיר: אני מניח שאם היה גם פסק-דין, אולי זה היה עוד גבוה יותר.

יחזקאל אופיר: זה רק אומר שבאמת היתה שם שורה ארוכה של הפרות ששכנענו גם את בית-המשפט בעניין הזה.

יחזקאל אופיר: הובא לידיעתנו העניין שזה חוזר למרות העונש הכבד, ופתחנו בחקירה נוספת.

אורלי לוי אבקסיס: עונש כבד על כמה שנים של זה – 100 אלף שקל.

אורלי לוי אבקסיס: באיזה שהוא אופן אולי שווה להם לשלם את זה מאשר לשלם משכורות לילדים.

יחזקאל אופיר: זה נכון.

יחזקאל אופיר: לצערי, בדיני העבודה נמנעים מלהכניס למאסר.

יחזקאל אופיר: בתי-דין לעבודה ממעטים.

יחזקאל אופיר: היו איזה שני מקרים שגם הומרו בעבודות שירות.

אורלי לוי אבקסיס: וזאת, למרות שהיום הקנסות עלו.

יחזקאל אופיר: נכון.

יחזקאל אופיר: אגיע לזה אולי בהמשך.

יחזקאל אופיר: בקנסות יש באמת שינוי דרמטי.

יחזקאל אופיר: אבל, אני מדבר אחורה.

יחזקאל אופיר: לכן, ה"סופר דוש" באמת כבר נענש.

אורלי לוי אבקסיס: הם ידעו שאתם רואים בהם מעסיק.

יחזקאל אופיר: הם ידעו.

יחזקאל אופיר: אני שוב אומר: זה בעסקת טיעון.

יחזקאל אופיר: כלומר, הם הודו בעבירות.

אורלי לוי אבקסיס: הם הודו באחריות שלהם.

יחזקאל אופיר: בוודאי, גם כמנהל וגם כחברה.

יחזקאל אופיר: אבל, זה, כנראה, לא עזר.

יחזקאל אופיר: בימים אלה פתחנו בחקירה נוספת.

יחזקאל אופיר: הובא לידיעתנו שהעניין חזר לסורו, ואנחנו בודקים את זה.

אורלי לוי אבקסיס: מה נעשה במסגרת התמ"ת?

אורלי לוי אבקסיס: האם יש בכלל ביקורת כלפי אותם מעסיקים שיוצאים עבריינים או מפרים חוק – מפרים חוק זה כבר עבריינים – מעסיקים שלא עומדים בתנאים שהחוקים מכתיבים או בתנאי ההעסקה בכלל?

אורלי לוי אבקסיס: יש לכם איזו שהיא אפשרות של פיקוח מה קורה הלאה?

יחזקאל אופיר: כן.

אורלי לוי אבקסיס: שילמו את הקנס, אוקיי.

אורלי לוי אבקסיס: הגעתם לאיזה הוא הסדר טיעון.

אורלי לוי אבקסיס: בדקתם?

אורלי לוי אבקסיס: יש לכם איזו שהיא יכולת לבדוק שזה לא משתרש ולא חוזר על עצמו?

יחזקאל אופיר: בהחלט, בוודאי.

יחזקאל אופיר: אנחנו עושים לא מעט ביקורים חוזרים באותם מעסיקים – אנחנו קוראים לזה "ביקור חוזר" – והולכים לראות האם באמת יש שינוי.

אורלי לוי אבקסיס: האם פה נעשה ביקור חוזר?

יחזקאל אופיר: כן.

אורלי לוי אבקסיס: מה הוא העלה?

יחזקאל אופיר: בפעם השנייה דווקא גם התגלו העבירות, ושוב אנחנו בשלב ענישה.

יחזקאל אופיר: אלה הדרכים שעומדות לרשותנו.

יחזקאל אופיר: אגב, הענישה היא ענישה פלילית.

יחזקאל אופיר: לצערי, זה מה שאפשר.

יחזקאל אופיר: אנחנו לא יכולים - - -

אורלי לוי אבקסיס: יש לי שאלה אליך: אני יושבת עכשיו מול המחקר של מחלקת המחקר של הכנסת, ויש פה נתון שדי הפתיע אותי והייתי רוצה קצת התייחסות שלך.

אורלי לוי אבקסיס: זה נמצא על השולחן מולכם.

אורלי לוי אבקסיס: בעמוד 10 יש טבלה, ובה מצוין וזה מראה באופן די גורף ירידה באכיפה הן לגבי מספר ההפרות בטיפול באגף, הן לגבי הפרות חדשות והן לגבי קנסות.

אורלי לוי אבקסיס: אפילו הקנסות ירדו לכדי 20%.

יחזקאל אופיר: אסביר.

אורלי לוי אבקסיס: זה גם ההכנסות מאותן קנסות, שאולי יכלו לשרת אחר כך גם אכיפה נוספת כי היתה לכם יותר אפשרות.

אורלי לוי אבקסיס: זה גם לגבי מספר כתבי האישום שהוגשו.

אורלי לוי אבקסיס: אם אנחנו מסתכלים על 2009 ו-2011, לי אין הסבר אלא אם כן תגיד לי שכל המעסיקים הפכו להיות צדיקים.

יחזקאל אופיר: לא, ממש לא.

יחזקאל אופיר: אל"ף, נעשה סדר בעניינים.

יחזקאל אופיר: קודם כל, הקנסות, שמוטלים על מעסיקים, לא מגיעים לתמ"ת או אלי אלא לאוצר המדינה.

אורלי לוי אבקסיס: אבל, יכלו לשים לכם עוד תקנים על חשבון הכסף הזה.

יחזקאל אופיר: האמת היא שלגבי התקנים אין לי מה להתלונן.

אורלי לוי אבקסיס: אז, אין לכם מחסור בכוח-אדם של פיקוח?

יחזקאל אופיר: בעקבות הקיץ האחרון קיבלנו תוספת נכבדה של תקנים שמשתרעת על שנתיים: 60 ב-2012 ועוד 60 ב-2013.

אורלי לוי אבקסיס: כולם מאוישים?

יחזקאל אופיר: לא.

יחזקאל אופיר: עוד לא התחלנו.

יחזקאל אופיר: התחלנו לאייש.

יחזקאל אופיר: כבר איישנו 40 משרות מתוך ה-60 שניתנו לנו ב-2012 של מפקחים.

יחזקאל אופיר: אנחנו בשלבי חניכה לאותם עובדים, כי הרי העובדים האלה באים מהשוק הפתוח בלי ידע מוקדם ולא כלום.

יחזקאל אופיר: אנחנו באמת בימים אלה מכינים ומכשירים אותם.

יחזקאל אופיר: כבר בקיץ הזה הם יפעלו בקרב בני הנוער, כך שזו תוספת נכבדה של תקנים.

יחזקאל אופיר: לגבי הירידה במספרים, היא נכונה באופן מעשי, אבל הסיבות לכך היו כאלה: ב-2009 הצטברו אצלנו תיקים רבים מאד של בני נוער שפתחנו שנים ולא נסגרו.

יחזקאל אופיר: ואז, המשרד אישר לנו לגייס 18 משרדי עורכי-דין שישבו על המדוכה וסגרו תיקים.

יחזקאל אופיר: לכן, היה מין peak כזה שמספר התיקים גדל בצורה ניכרת, ואחריו כמובן הייתה הירידה הזאת.

אורלי לוי אבקסיס: אני לא יודעת.

אורלי לוי אבקסיס: מ-2008 ל-2009 זה לא גדל כל כך בצורה ניכרת כמו שאחרי 2009 חלה ירידה מאד גדולה.

יחזקאל אופיר: ב-2009 היתה עלייה מאד גבוהה, כי בעצם הגענו לקנסות של קרוב ל-20 מיליון, אבל כולו היה עניין של תיקים משנים קודמות שהצטברו.

יחזקאל אופיר: היום, הגענו לרמה שפחות יותר אנחנו יכולים לעמוד בה.

יחזקאל אופיר: צריך לזכור דבר אחד: העניין הוא לא לפתוח תיקים, אלא להביא אותם להרשעה, לכתב אישום וכו'.

יחזקאל אופיר: לכן, אנחנו באמת השקענו בכל תיק כזה לא מעט שעות.

יחזקאל אופיר: אם דיברנו קודם על "סופר דוש", להגיע לחקירה כזו ממצה שבעקבותיה - - -

אורלי לוי אבקסיס: כמה זמן ארכה החקירה לפני שנתיים על "סופר דוש"?

יחזקאל אופיר: שנה.

אורלי לוי אבקסיס: שנה שלמה, שבמהלכה בעצם - - -

קריאה: - - - על נערי המשלוחים, יש לציין.

סיגל פעיל: תכף אתקן.

סיגל פעיל: יש כאן הרבה מאד טעויות.

אורלי לוי אבקסיס: מי שרוצה לדבר – להירשם.

סיגל פעיל: נרשמנו.

אורלי לוי אבקסיס: תקבלו.

אורלי לוי אבקסיס: אנחנו מגלים פה דברים.

אורלי לוי אבקסיס: למשל: לא ידעתי שלפני שנתיים משרד התמ"ת ידע שיש הפרות על-ידי "סופר דוש".

אורלי לוי אבקסיס: עכשיו, אני מגלה שלא רק שידעו אלא גם שילמו קנס.

סיגל פעיל: זה לא על סוגיית הנוער.

יחזקאל אופיר: גם נוער.

סיגל פעיל: לא.

סיגל פעיל: יש כאן את פסק-הדין.

אורלי לוי אבקסיס: אומר לנו התמ"ת שזה כולל נוער.

יחזקאל אופיר: לא.

יחזקאל אופיר: גם נוער.

סיגל פעיל: יש כאן את פסק-הדין.

סיגל פעיל: אסביר לכם את העובדות.

אורלי לוי אבקסיס: נמצא פה נציג התמ"ת, והוא דיבר על הרבה עבירות וביניהן גם עבירות נוער.

יחזקאל אופיר: נכון.

אורלי לוי אבקסיס: דרך-אגב, איך הגעתם אליהם?

יחזקאל אופיר: מתלונה של עובדים, ואני כבר לא זוכר מי.

אורלי לוי אבקסיס: שם אתם גיליתם הפרות.

יחזקאל אופיר: ב"סופר דוש", כן.

אורלי לוי אבקסיס: גם לגבי בני נוער וגם לגבי דברים אחרים.

יחזקאל אופיר: נכון.

אורלי לוי אבקסיס: הם מודים בעסקת טיעון ומשלמים 100 אלף ש"ח ועוד 10,000 אחריות אישית של המעסיק.

יחזקאל אופיר: נכון מאד.

אורלי לוי אבקסיס: עוד שאלה לפני שאנחנו מתמקדים ב"סופר דוש": על כמה מעסיקים מפקח אחד?

אורלי לוי אבקסיס: על כמה הוא אמון?

יחזקאל אופיר: אין לנו מכסות כאלה, אבל בדרך-כלל בממוצע למפקח יש בו-זמנית כ-40 תיקים פתוחים על השולחן.

יחזקאל אופיר: אבל, זו לא מכסה ולא מספר קבוע מראש.

אורלי לוי אבקסיס: יש לנו מושג כמה בסך-הכול פקחים יהיו בקיץ 2012?

אורלי לוי אבקסיס: אתה אומר שאיישתם 40.

יחזקאל אופיר: לא.

יחזקאל אופיר: היום, אנחנו מונים 50 מפקחים ועוד כ-40 סטודנטים שמסייעים לנו.

יחזקאל אופיר: עם ה-40 האלה אנחנו נגיע ל-90 מפקחים תקניים בפועל.

אורלי לוי אבקסיס: הם מחולקים לפי אזורים.

יחזקאל אופיר: נכון.

יחזקאל אופיר: כמובן שבהמשך אדבר על ההיערכות לקיץ.

אורלי לוי אבקסיס: כן, נדבר בהמשך לגבי ההיערכות לקיץ.

אורלי לוי אבקסיס: מאחר שמתחיל להיות פה קצת לחוץ אנחנו גם נפנה בנושא הזה לתגובה של "סופר דוש".

סיגל פעיל: שמי עורכת-הדין סיגל פעיל, ואני מומחית בדיני עבודה ומתעסקת בזה יותר מ-15 שנה.

אורלי לוי אבקסיס: כמה זמן את עובדת אצל "סופר דוש"?

סיגל פעיל: אני לא עובדת אצל "סופר דוש".

אורלי לוי אבקסיס: עם.

אורלי לוי אבקסיס: מייצגת את "סופר דוש".

סיגל פעיל: משרדנו מייצג את "סופר דוש" בהליך הזה שהוגש.

אורלי לוי אבקסיס: ובהליך הקודם של לפני שנתיים פלוס?

סיגל פעיל: לא.

אורלי לוי אבקסיס: לא היה לכם חלק?

סיגל פעיל: לא.

סיגל פעיל: קודם כל, אני רוצה לתקן ולהביא עובדות.

סיגל פעיל: ברשותכם, אחר כך אדבר על עמדה סובייקטיבית, אבל עכשיו אני רוצה רגע לדבר על עובדות.

סיגל פעיל: אני מברכת לחלוטין על הדיון הזה.

סיגל פעיל: הדיון הזה חשוב מאד ובמיוחד בעיתוי לפני הקיץ.

סיגל פעיל: אני מצטערת שהטריגר היה טריגר שבו שמה של "סופר דוש" הועלה כאן, משום שאין ל"סופר דוש" דבר ועניין עם הפרת זכויות של נוער.

אורלי לוי אבקסיס: לא, לא, לא.

אורלי לוי אבקסיס: אנחנו נשים את זה על השולחן, כי השאלה עדיין לא נדונה בבית-המשפט.

אורלי לוי אבקסיס: היא נשארה שאלה פתוחה.

אורלי לוי אבקסיס: לגבי ההסדרים העתידיים, שם היתה החלטה כדי לאפשר גם המשך העסקה של בני נוער תוך שמירה על זכויותיהם ותנאי העסקתם.

אורלי לוי אבקסיס: אבל, לגבי השאלה מי הפר או למי הייתה זיקה, זו שאלה פתוחה שנמצאת עדיין על שולחן השופטת.

סיגל פעיל: אני הייתי אתמול בדיון כבאת כוח "סופר דוש", ואני פה באה גם כבאת כוח "סופר דוש" אבל אני גם עורכת-דין וגם פועלת לא מעט גם בתחום הציבורי למען זכויות עובדים וזכויות בני נוער.

סיגל פעיל: לעניין הדיווח של ידידי מהתמ"ת, אני מצטערת להגיד שהדיווח הזה לא נכון.

סיגל פעיל: פסק-הדין שמולי לגבי "סופר דוש" במאי 2010 עוסק בשעות נוספות.

סיגל פעיל: נכון שבחלק מהחקירה של התמ"ת התגלה כי מדובר, בין היתר, בהעסקה בשעות נוספות, ואגב בתגמול מלא, אבל יש גם רף של שעות נוספות שאסור להעסיק אף עובד וגם לא בני נוער בתשלום או לא בתשלום וזה לא חשוב.

סיגל פעיל: היתה נערה אחת בתוך החקירה של התמ"ת, ועניינה הוסדר.

סיגל פעיל: יותר מזה – כתוב פה בפסק-הדין, ואני מצטטת: "בעקבות חקירת משרד התמ"ת, הופסקת העסקת נוער לחלוטין ב'סופר דוש'", וזה נכון גם היום, מאז ועד היום.

סיגל פעיל: צחקתם, נכון?

סיגל פעיל: אין נערים...

אורלי לוי אבקסיס: בואי ונשים קצת את הדברים; גם אני משפטנית.

אורלי לוי אבקסיס: יפה מאד.

אורלי לוי אבקסיס: יכול להיות שבאיזה שהוא אופן באמת העברתם את זה ככה דרך צינור שלישי.

סיגל פעיל: לא, לא, לא.

סיגל פעיל: התמ"ת - - -

אורלי לוי אבקסיס: אי-אפשר להגיד.

אורלי לוי אבקסיס: אני שומעת פה נער שמדבר על כך שמכיתה ז' הוא עובד ב"סופר דוש".

אורלי לוי אבקסיס: הוא בכלל לא עבר דרך חברה קבלנית.

סיגל פעיל: לא.

סיגל פעיל: הוא הצהיר אחרת לבית-הדין.

סיגל פעיל: עכשיו, אם תרשי לי, להשלים את - - -

אורלי לוי אבקסיס: אני ארשה לך.

סיגל פעיל: אני אשמח.

אורלי לוי אבקסיס: כאשר באופן מפתיע כל אותם נערים אומרים שהם עובדים בשליחויות של "סופר דוש", לא יכול להיות שלא הכרתם אותם, שלא ראיתם אותם ושאין לכם שום אחריות כלפיהם, כי גם מבחינת החוק ישנה זיקה שאותה צריך לבדוק, ואת זה יבדוק בית-המשפט, --

סיגל פעיל: את טועה.

אורלי לוי אבקסיס: --מתי אחריות מזמין השירות מתקיימת ומתי – לא.

סיגל פעיל: הוועדה צריכה פה - - -

אורלי לוי אבקסיס: אני לא באה לקבוע.

אורלי לוי אבקסיס: לא אני השופטת בנושא הזה.

סיגל פעיל: אבל, את טועה בהנחה שלך.

אורלי לוי אבקסיס: אבל, להגיד שאתם לא מעסיקים בכלל בני נוער או שאתם לא מכירים בני נוער שעובדים אתכם, זו, לדעתי, איזו שהיא סתימת עיניים.

סיגל פעיל: בכל הכבוד, אבקש את זכות הדיבור.

סיגל פעיל: משרד התמ"ת לאחר מכן עשה בדיקה נוספת, וכשהוא עשה בדיקה נוספת כמה חודשים לאחר מכן – אם אני לא טועה, בזה התראיינת גם בתקשורת ואמרת את זה, שהכל נמצא בסדר גמור - - -

אורלי לוי אבקסיס: הרגע הוא אמר שבבדיקה הנוספת נמצאו ליקויים, אלא אם כן לא הבנתי נכון.

סיגל פעיל: בראיון התקשורתי - - -

אורלי לוי אבקסיס: זה לא מעניין אותי ראיון תקשורתי.

אורלי לוי אבקסיס: אני פה לא נציגה של התקשורת.

סיגל פעיל: אני מסכימה.

אורלי לוי אבקסיס: בבדיקה הנוספת, כדי לחדד - - -

יחזקאל אופיר: אבל עדיין לא הוגש כלום.

אורלי לוי אבקסיס: אבל נמצאו ליקויים נוספים?

יחזקאל אופיר: אני עדיין לא יכול לפרט.

אורלי לוי אבקסיס: אבל, קודם אמרת שנמצאו ליקויים.

יחזקאל אופיר: כן, ברור.

אורלי לוי אבקסיס: נמצאו.

אורלי לוי אבקסיס: אתה אומר שאתה לא רוצה לפרט איזה ליקויים.

יחזקאל אופיר: נכון.

אורלי לוי אבקסיס: אבל, נמצאו ליקויים נוספים.

סיגל פעיל: אנחנו יודעים ובדקנו את זה במשרד התמ"ת שבבדיקה הנוספת – אגב, אין קשר לעבודת בני נוער משום שאין בני נוער מועסקים על-ידי "סופר דוש" מאז – אבל, בבדיקה הנוספת של התמ"ת לגבי כלל ההעסקה, מדובר על כ-600 עובדים, 600 משפחות, שעובדים למעלה מעשור חלק משמעותי מהם.

סיגל פעיל: יש הקפדה, בין היתר, באמצעות ליווי משפטי, על הוראות החוק.

סיגל פעיל: ככל שאנחנו יודעים ובדקנו את זה, הבדיקה של התמ"ת גילתה שאין עבירות על החוק.

סיגל פעיל: מה שאומר עכשיו לראשונה נציג התמ"ת – אנחנו נבדוק את זה שוב, משום שאנחנו יודעים ממשרד התמ"ת, לרבות ממנו, דבר הפוך.

סיגל פעיל: דבר שני – לגבי מה שבני הנוער מסרו, גם בתצהירים ששניהם כתבו לבית-הדין לעבודה, שניהם כותבים שהקשר היחיד שלהם בעבודתם במשלוחים היה עם שני גורמים: אחד זה הנהגים, והנהגים הם עובדי שני קבלני המשלוחים.

סיגל פעיל: כאן מדובר בקבלן אחד ששמו יוסי מלך, ושמו מוזכר על-ידי שני הנערים.

אורלי לוי אבקסיס: ב"סופר דוש" לא ראו ילדים נכנסים ויוצאים ומעמיסים ומחזירים?

סיגל פעיל: כמו שאמרת ובצדק שכאן לא מדברים בתקשורת וזה פחות מעניין, ואני מסכימה לחלוטין, מה שראו או לא ראו זה לא מקים חובה משפטית כלשהי.

סיגל פעיל: עכשיו, הנושא כאן הוא אם יש הפנייה, ונכון לאתמול בבית-הדין הזרקור הוסר בשלב זה - - -

אורלי לוי אבקסיס: לגבי העסקה עתידית.

סיגל פעיל: לא העסקה עתידית.

אורלי לוי אבקסיס: כי השאלה נותרה בעינה, והיא אמורה להידון שוב.

סיגל פעיל: לא, את טועה לחלוטין.

סיגל פעיל: לא רק שהייתי שם, גם פרוטוקול הדיון מאתמול- - -

אורלי לוי אבקסיס: אני רוצה לומר משהו: מאחר שלא כל הפרוטוקול נמצא בידינו, - - -

סיגל פעיל: יש לי פה.

אורלי לוי אבקסיס: אני חייבת לומר שהגיעו אלי לפחות טענות סותרות משני כיוונים.

אורלי לוי אבקסיס: לגבי ה"סופר דוש", הם אומרים: "אוקיי.

אורלי לוי אבקסיס: בהחלטה הזאת של בית-המשפט" – ודרך אגב אני משפטנית אז אני יכולה קצת להבין דברים מסוימים – "מנקים אותנו לחלוטין".

אורלי לוי אבקסיס: זה לא נכון, מאחר שישנה שאלה שנמצאת על השולחן שעדיין לא נדונה לגבי ההפרות שהיו וחובתם של מי.

אורלי לוי אבקסיס: הצד האחר אומר: "שנייה.

אורלי לוי אבקסיס: זה כדי להסדיר.

אורלי לוי אבקסיס: כדי שעכשיו לא ייווצר ואקום.

אורלי לוי אבקסיס: הנערים האלה רוצים לעבוד ולהביא פרנסה הביתה, אז אנחנו באנו להסדיר את מצב הביניים תחת איזו מטריה הם יעבדו כדי לשמור את זכויותיהם".

סיגל פעיל: לא.

סיגל פעיל: את טועה לחלוטין.

אורלי לוי אבקסיס: לכן, אני אומרת: כל אחד טוען לניצחונו, ובאיזה שהוא אופן העובדה היחידה היא שלגבי השאלה לגבי הפרת הזכויות בעבר – זו שאלה שנשארה על השולחן או לא?

סיגל פעיל: אני אסביר.

סיגל פעיל: אגב, ולכן הדיון הזה חשוב עוד יותר, כל הרשתות הקמעוניות בישראל, כל הסופרים, הגדולים במיוחד, אבל כולם, לא מבצעים שירותי משלוחים in house.

סיגל פעיל: נדמה לי שה"שופרסל" עובד עם שלמה אליהו, ה"קו-אופ" גם עובד עם קבלן אחד או שניים, וגם ה"סופר דוש" עובד עם שני קבלנים וכל אחד אחראי על סניף אחר של "סופר דוש" בבת-ים.

סיגל פעיל: ביקשנו לצרף את קבלני המשלוחים הללו משום שהם המעסיקים של הנערים ושל הנהגים.

אורלי לוי אבקסיס: אין ספק שגם להם יש אחריות.

סיגל פעיל: הם הגישו תצהירים לבית-הדין כל אחד בנפרד וכל אחד מיוצג גם בנפרד על-ידי עורך-דין אחר.

סיגל פעיל: למשל יוסי מלך לגבי הסניף בו עבדו שני הנערים הללו אומר: "אני העסקתי את הנערים הללו, וכל ה...".

סיגל פעיל: לא כל הנערים שפנו.

סיגל פעיל: הוא נתן רשימה של נערים שמוכרים לו בהחלט וגם הנהגים, ואמר: "אני אחראי להעסקת הנערים הללו".

סיגל פעיל: אני רוצה לומר שברגע הראשון שנודע ל"סופר דוש" על הסיפור הזה, היא לא עסקה במגננה להגיד "אנחנו לא עסוקים בזה.

סיגל פעיל: זה לא ענייננו.

סיגל פעיל: אנחנו לא מעסיקים את הנערים", ובזה לצאת פטורים בלא כלום.

סיגל פעיל: "סופר דוש" ידועה, בין היתר, --

אורלי לוי אבקסיס: ממש לקצר.

אורלי לוי אבקסיס: שני משפטים.

סיגל פעיל: מאה אחוז.

סיגל פעיל: --בעשייה, בגלל שהמקור של המשפחה הזאת שהקימה את הסופרים הוא כזה שהם בעצמם נאלצו לעבוד ולפרנס את המשפחה.

סיגל פעיל: הם כמה אחים.

אורלי לוי אבקסיס: זה לא רלוונטי לדיון שלנו.

סיגל פעיל: אבל, בגלל הרגישות החברתית זה מאד רלוונטי.

אורלי לוי אבקסיס: אוקיי.

אורלי לוי אבקסיס: תודה.

סיגל פעיל: עוד רגע, גברתי.

סיגל פעיל: הם פועלים ובמקביל לניהול סניפי הסופר הם אחראים לתרומות גדולות מאד גם בתוך העיר בת-ים וגם מעבר לזה של מוצרי מזון וכו' לנזקקים.

סיגל פעיל: לכן, באותו רגע שהובא לידיעתם שיש תלונה כזו, הם מייד הציעו להיכנס.

סיגל פעיל: קודם כל, הם מייד הודיעו לשני הקבלנים, וההודעות הללו הן בכתב, שהם לא ימשיכו לעבוד אתם בשום צורה אם ההסדרה של מי מהעובדים שלהם, בוודאי של נערים, לא תהיה מיידית – גם של הזכויות הכספיות שלהם לתקופת עבר, אבל גם מייד לא יעסיקו אף אחד שלא באמצעות הדין.

סיגל פעיל: "סופר דוש" מתנה - - -

אורלי לוי אבקסיס: ראשית, אנחנו באמת שמחים לשמוע על כך שלא יהיו הפרות עתידיות.

סיגל פעיל: זה לא רק עתידי, אלא גם לגבי הסדרת זכויות עבר.

סיגל פעיל: דבר שני – היא לא הסתפקה בזה, אלא עזרא דוש, אחד מהבעלים של "סופר דוש", הציע לתווך בין המעסיקים לבין הנערים הללו, וגם הצליח בזה באופן משמעותי, ורק שלצערנו הגדול במקום לנהל הידברות ושהנערים האלה יקבלו את זכויותיהם הכספיות מהמעסיקים שלהם ומהר, וכמובן שהעסקתם תוסדר מייד כי אחרת "סופר דוש" לא יסתפקו, --

אורלי לוי אבקסיס: תודה רבה.

סיגל פעיל: --הנוער העובד והלומד בחר ללכת - - -

אורלי לוי אבקסיס: אני חושבת שקיבלת זכות דיבור לא מועטה.

אורלי לוי אבקסיס: רק אגיד משהו לפני שאנחנו ממשיכים, כי יש פה איזו שהיא בעיה, כדי שיידעו.

אורלי לוי אבקסיס: עורכי-הדין המייצגים או באים מטעם צריכים היו לקבל סרט של לוביסטים בכניסה.

אורלי לוי אבקסיס: כנראה שהיתה איזו שהיא בעיה טכנית או אחרת או אי-הבנה מסוימת.

אורלי לוי אבקסיס: לא באים אלייך בטענות.

אורלי לוי אבקסיס: אבל, שיידעו שאינם נציגי ממשלה ואינם נציגי משרדים, אלא נציגי גופים עם אינטרסים כאלה ואחרים.

אורלי לוי אבקסיס: לפעמים, האינטרסים הם גם בסדר.

אורלי לוי אבקסיס: מאחר שאנחנו נתנו גם את הזכות לעורכת-הדין שייצגה את "סופר דוש" בהליך המשפטי, ניתן למי שייצג את אותם נערים.

אורלי לוי אבקסיס: מי מכם ידבר?

קריאה: הנוער העובד.

אורלי לוי אבקסיס: מה שמך?

קריאה: חי.

קריאה: אני רוצה.

קריאה: להעמיד דברים על דיוקם.

אורלי לוי אבקסיס: שבי ליד המיקרופון ותאמרי את שמך המלא ותפקידך לפרוטוקול.

אורלי לוי אבקסיס: את מורן?

מורן סבוראי: כן.

מורן סבוראי: אני עורכת-הדין מורן סבוראי, ואני מייצגת את הנערים ואת הסתדרות העובד והלומד בהליך שהוגש לפני כמה ימים ונדון אתמול.

מורן סבוראי: אני רוצה, קודם כל, להדגיש שלא הוכרע שום דבר בדיון אתמול לגבי האחריות או אי-האחריות של "סופר דוש" או של כל גורם אחר שמעורב בתיק הזה.

אורלי לוי אבקסיס: צדקתי במה שאמרתי.

מורן סבוראי: מה שהוכרע הוא שזה לא יוכרע במסגרת ההליך הזמני, ונקבעו לוחות-זמנים מאד-מאד קצרים להכרעה בתיק העיקרי.

מורן סבוראי: אני רוצה לומר – זה נאמר על-ידי הנערים, אבל אני רוצה להדגיש כאן שישבתי מול עשרות נערים ושמעתי את התצהירים שלהם ורשמתי מפיהם – שמדובר על נערים שעבדו שנים, כלומר יש שם נערים שעבדו כמה חודשים כמו שי ויש נערים שעבדו 3 ו-4 שנים מגיל 12 ו-13.

מורן סבוראי: חלקם לא היו בלימודים.

מורן סבוראי: לחלקם התקשרו בזמן הלימודים באזעקות "בואו מהר לעבוד כי יש לנו המון עבודה".

מורן סבוראי: שנים ארוכות, שעות מאד ארוכות, ולפעמים 10 ו-12 שעות בשעות הלילה שהן גם אסורות בחוק עבודות הנוער.

מורן סבוראי: לפעמים, הם עבדו הרבה אחרי שהסופר נסגר כי לקח זמן להביא את הדברים לבתי הלקוחות – עד 24:00 בלילה, עד 01:00 בלילה, ובימי חג זה לפעמים היה אפילו יותר.

מורן סבוראי: אני חושבת שבמצב כזה אנחנו חייבים לחשוב על החברה שהדבר הזה נעשה בחצרים שלה.

מורן סבוראי: כשהיא אומרת שהיא לא ידעה, זה או העלמת עין או חוסר תום לב, לפחות במלים שלי.

מורן סבוראי: זה נכון שאין שום הכרעה שיפוטית בעניין הזה.

מורן סבוראי: אני רוצה לציין – וזה על-פי התצהירים שרשמתי מפי הילדים – שחלק ניכר מהם עשו משלוחים לבתי מנהלי ה"סופר דוש", עזרא דוש ואנשים אחרים מהמנהלים.

מורן סבוראי: קשה להאמין שמישהו מהם לא ידע שיש נערים שעובדים במשלוחים ב"סופר דוש".

מורן סבוראי: אני חושבת שחוק הגברת האכיפה, שנכנס לתוקף בימים אלה, מדבר בעד עצמו לגבי האחריות של מזמין במקרה כזה, גם אם הוא רק מזמין.

מורן סבוראי: אני לא נכנסת לשאלה האם זה היה מזמין או מעסיק- - -

אורלי לוי אבקסיס: אנחנו העברנו את זה בוועדת העבודה, הרווחה והבריאות, והייתי ואני עדיין חלק מאותה ועדה.

אורלי לוי אבקסיס: אנחנו יודעים גם על המאבקים הקטנים לגבי מה ייכנס ומה לא ייכנס, וזה היה מאד-מאד ברור, בגלל הידיעה של ההפרה הבוטה של מעסיקים, ולכן האחריות האישית שלהם אמורה לגבור.

אורלי לוי אבקסיס: אנחנו נדבר תכף גם על הנושא הזה.

מורן סבוראי: קודם כל, אני רוצה שוב להדגיש שהמשלוחים היו יוצאים מהחצר של הסופר.

מורן סבוראי: הסופר קיבל מכל לקוח לקופה של הסופר, ולא משנה איך זה התחלק אחר כך, לקופאית הסופר, 20 שקלים על כל משלוח.

אורלי לוי אבקסיס: כשלקוח מזמין משלוח, הוא משלם.

מורן סבוראי: הוא שילם לקופת הסופר, לקופאית.

קריאה: ברור.

אורלי לוי אבקסיס: חבר'ה, זה לא ברור.

אורלי לוי אבקסיס: פה דיברו אתי על טיפים.

מורן סבוראי: עוד כמה עובדות.

יחזקאל אופיר: העובד מקבל טיפים.

מורן סבוראי: הסופר התגאה במשלוחים האלה בפרסומות שלו כלפי הציבור.

מורן סבוראי: יש אתר של "סופר דוש", ואפשר לפתוח.

אורלי לוי אבקסיס: משלוח - - -

מורן סבוראי: כן.

מורן סבוראי: לקופאית.

אורלי לוי אבקסיס: לקופאית.

מורן סבוראי: אחר כך זה התחלק אולי.

מורן סבוראי: אני רוצה להיזהר בעובדות.

מורן סבוראי: אין הכרעה שיפוטית.

סיגל פעיל: כן, תיזהרי בעובדות.

מורן סבוראי: אני לא דיברתי, כשאת דיברת.

אורלי לוי אבקסיס: הכספים האלה, מתוך ה-20 שקלים האלו, לא מגיעים- - -?

מורן סבוראי: לא הגיע חצי שקל לנער.

אורלי לוי אבקסיס: את יודעת מה זה מזכיר לי?

אורלי לוי אבקסיס: בצעירותי, לפני החוק - - -

סיגל פעיל: זה מגיע לקבלן המשלוחים ועוד איך.

מורן סבוראי: את מפריעה לי.

סיגל פעיל: אבל, תבדקי.

אורלי לוי אבקסיס: היתה לךְ זכות דיבור.

קריאה: זה לא מגיע לנער.

מורן סבוראי: נכון.

אורלי לוי אבקסיס: חבר'ה, אני בכוונה מבקשת מהתמ"ת - - -

מורן סבוראי: אני רוצה להדגיש עוד - - -

אורלי לוי אבקסיס: אתן לך להמשיך.

אורלי לוי אבקסיס: בצעירותי, ותבינו שאני לא כזו צעירה, כשעבדנו במלצרות, היו לוקחים שירות 10% מכל שולחן ולא מעבירים את זה למלצריות, והיינו עובדים על טיפים.

אורלי לוי אבקסיס: אבל, גם אצלנו, אז, ואנחנו מדברים על תלמידי תיכון ובעיקר בחופשים, היה את הנושא של להשלים לשכר מינימום מסוים.

יחזקאל אופיר: נכון.

יחזקאל אופיר: גם היום.

אורלי לוי אבקסיס: לא הגעת – היו משלימים.

יחזקאל אופיר: לא.

יחזקאל אופיר: - - -

אורלי לוי אבקסיס: ואז, יצא החוק, ובעצם האכיפה השתנתה, והיום זה משהו שלא מתקיים.

יחזקאל אופיר: נכון.

אורלי לוי אבקסיס: גם הטיפים מתחלקים אחר כך בין המלצרים, לפי מה שהבנתי, אבל יש להם את השכר המינימאלי שאותו הם מקבלים.

יחזקאל אופיר: נכון.

יחזקאל אופיר: שכר מינימום חייב להיות משולם גם לעובד במסעדה.

יחזקאל אופיר: אין: רק מטיפים.

אורלי לוי אבקסיס: אין חיה כזו בעולם החוקי במדינת ישראל.

קריאה: נכון.

יחזקאל אופיר: היה בפסיקה לגבי הטיפים: אם הטיפים נכנסים לכל הקופה או שהם נכנסים כתקבולים- - -

אורלי לוי אבקסיס: אבל, את המינימום ההכרחי – אתה יודע מה אתה יוצא בסופו של יום, מה שלא קרה פה אצל הנערים.

יחזקאל אופיר: נכון.

מורן סבוראי: אומר עוד קצת נקודות.

אורלי לוי אבקסיס: בזריזות.

מורן סבוראי: אני רוצה להדגיש שלא היה ביטוח לנערים האלה.

מורן סבוראי: בחלק מהמקרים הם נסעו בחלק האחורי של הטרנזיט בלי חגורת בטיחות כשהם יושבים על רצפת הטרנזיט או על איזה ארגז ארעי שהניחו שם לצורך העניין.

מורן סבוראי: אני רוצה להדגיש הקבלנים, שחברתי דיברה עליהם, לא לקחו שום אחריות אחורה.

מורן סבוראי: כל מה שהם אמרו זה שהם מוכנים - - -

סיגל פעיל: לקחו ועוד איך אחריות אחורה בתצהירים שהוגשו לבית-הדין.

מורן סבוראי: לא.

מורן סבוראי: את מפריעה לי.

מורן סבוראי: הם לא לקחו שום - - -

סיגל פעיל: אתמול בית-הדין תיקן אותךְ.

סיגל פעיל: - - -

אורלי לוי אבקסיס: לא.

אורלי לוי אבקסיס: אני מבקשת.

מורן סבוראי: הם לא לקחו שום אחריות אחורה.

סיגל פעיל: לא.

סיגל פעיל: היא פשוט - - -

מורן סבוראי: הם לקחו אחריות קדימה.

סיגל פעיל: כדאי שתקראו את התצהירים.

מורן סבוראי: כל השאלה של העבר נותרה פתוחה.

אורלי לוי אבקסיס: חברים, לא, לא, לא.

סיגל פעיל: חמור מאד מה שאת עושה.

אורלי לוי אבקסיס: עוד מלה – להתפרץ.

אורלי לוי אבקסיס: את יכולה לבקש להגיב.

סיגל פעיל: אז, אני מבקשת.

אורלי לוי אבקסיס: אבל, את לא מתפרצת לתוך הדיון כשמישהו מדבר.

סיגל פעיל: אז, אני מבקשת - - -

אורלי לוי אבקסיס: מי שיתפרץ ייצא החוצה.

סיגל פעיל: הדברים האלה הם לא נכונים.

אורלי לוי אבקסיס: אמרתי לך: תבקשי להגיב.

סיגל פעיל: תודה.

אורלי לוי אבקסיס: תודה.

אורלי לוי אבקסיס: תמשיכי.

אורלי לוי אבקסיס: היא אומרת שאין פה – אבל אנחנו נכנסים פה כבר לעניין המשפטי, וזה לא - - -

מורן סבוראי: גברתי, אני לא רוצה להיכנס יותר.

מורן סבוראי: הדבר האחרון שאני רוצה להדגיש, ואחר כך אשמח אם יישמע נציג ההסתדרות, הנוער העובד, בקצרה גם כן:

מורן סבוראי: אשמח אם תשאלו את הנער סרגי על כליאה בתוך טרנזיט שהיתה אחרי שהסופר ידע שאנחנו הולכים לעמוד על הזכויות האישיות והקיבוציות שלהם.

מורן סבוראי: הנער הזה נכלא, אני לא יודעת, לדקות ארוכות, ואני חושבת שלשעות, בתוך טרנזיט עם ניסיון להניא אותו מהחתימה על טפסי ההצטרפות להסתדרות הנוער העובד והלומד.

מורן סבוראי: הציעו לו כספים.

מורן סבוראי: אבל, גם תוך כדי לא נתנו לו לצאת מהטרנזיט הזה.

מורן סבוראי: תודה רבה.

אורלי לוי אבקסיס: זה נכון?

סרגי יאקושנקו: כן.

אורלי לוי אבקסיס: מה, כלאו אותך באוטו?

סרגי יאקושנקו: כן.

אורלי לוי אבקסיס: אמרו לך למה כולאים אותך או אולי יכול להיות שנשבר שם המנעול במקרה ולא הייתה יד מכוונת?

סרגי יאקושנקו: לא.

סרגי יאקושנקו: בכוונה עשו את זה.

אורלי לוי אבקסיס: אמרו לך שזה בגלל זה שהגשת תלונה?

סרגי יאקושנקו: כן.

אורלי לוי אבקסיס: כמה זמן היית שם?

סרגי יאקושנקו: בערך שעה וחצי.

אורלי לוי אבקסיס: מי כלא אותך?

סרגי יאקושנקו: אחד הנהגים.

אורלי לוי אבקסיס: איך השתחררת?

סרגי יאקושנקו: לקחתי לו, לנהג הזה, את הטלפון, והתקשרתי כאילו - - -

חי בדרה: אנשי ההסתדרות הגיעו לחניון.

חי בדרה: שלחנו אותם, כששמענו שזה המקרה.

חי בדרה: הם ראו שיש אנשים - --

אורלי לוי אבקסיס: לא הזמינו משטרה?

חי בדרה: לא הבנו מה הסיטואציה.

חי בדרה: אחרי זה באנו וביקשנו מסרגיי להגיש תלונה במשטרה.

קריאה: שיגעון.

אורלי לוי אבקסיס: אני לא יודעת.

אורלי לוי אבקסיס: יש פה יותר מדי דברים שאותי מטרידים מאד גם בתור אמא לנערות מתבגרות ובכלל בתור מישהי שהיא נציגת ציבור.

אורלי לוי אבקסיס: אנחנו ניתן דווקא לנציג מועצת תלמידים.

אורלי לוי אבקסיס: אנחנו נעבור שנייה אחת מהעניין של ה"סופר דוש".

סיגל פעיל: אני מבקשת לתקן את מה שהיא אמרה.

סיגל פעיל: גם בית-הדין תיקן אותה באמצעות הפנייה לְתצהירים.

סיגל פעיל: בשני התצהירים, שהגישו שני - - -

אורלי לוי אבקסיס: לא.

אורלי לוי אבקסיס: אנחנו לא נכנסים פה לשאלות משפטיות.

סיגל פעיל: לא.

סיגל פעיל: אנחנו נכנסים לעובדות.

אורלי לוי אבקסיס: אני יכולה להבטיח לך שאנחנו נמשיך ונעקוב.

אורלי לוי אבקסיס: הבנתי.

סיגל פעיל: - - -סליחה, אנחנו אלה שהעברנו לכם את הנתונים.

אורלי לוי אבקסיס: תודה.

סיגל פעיל: מה שאמרה חברתי היה לא נכון.

סיגל פעיל: בשני התצהירים כתבו במיוחד: אנחנו אחראים לכל - - -

אורלי לוי אבקסיס: מאחר שהתצהירים לא בידינו ומאחר שאנחנו לא בית-דין לעבודה, אנחנו ניאלץ לסמוך על השופטת שעושה שם - - -

סיגל פעיל: אתם עוסקים בנושא תלוי ועומד.

קריאה: לא עוסקים - - -

סיגל פעיל: האמת היא הפוכה ממה שאמרה חברתי.

אורלי לוי אבקסיס: אנחנו נמשיך ונעקוב גם בעקבות סדר הדיונים שנקבעו בצורה מאד מפורטת.

סיגל פעיל: מצוין.

אורלי לוי אבקסיס: אנחנו גם נדווח, כדי שייזהרו אחרים בעתיד מהפרת זכויות של בני נוער.

סיגל פעיל: וגם ייזהרו מלהפיץ דיבה.

אורלי לוי אבקסיס: וגם מזה.

אורלי לוי אבקסיס: אין בעיה.

אורלי לוי אבקסיס: אני רוצה שנשמע את דין זהר, ממועצת התלמידים והנוער הארצית.

דין זהר: אני דין זהר, יושב-ראש מחוז מרכז במועצת התלמידים והנוער הארצית, ואני רוצה לדבר באמת על העניין הגדול – על כל מה שקשור להעסקת בני נוער.

דין זהר: אנחנו נמצאים עכשיו בחודשי הקיץ, ואני רוצה להתחיל מזה שאני קצת מזועזע.

דין זהר: אני מכיר הרבה מאד סיפורים על בני נוער שפוגעים בהם, ולא שמעתי על רמות כאלו.

אורלי לוי אבקסיס: זה גם מגיע אליכם?

קריאה: בטח.

דין זהר: כן, אנחנו עוסקים בזה, ועוד מעט גם אפרט את זה.

דין זהר: קצת קשה לי לשמוע ככה טענות נגד על דברים ששומעים פשוט מבני נוער עצמם.

אורלי לוי אבקסיס: מה אתה שומע?

דין זהר: אני רוצה להתחיל מזה שאנחנו לא מדברים רק על רשתות גדולות.

דין זהר: לא מזמן שמענו על "מקדונלדס" לדוגמא שתבעו אותם על 19 סעיפי אישום בעניין הזה.

יחזקאל אופיר: אבל, זה משהו אחר.

דין זהר: לא.

דין זהר: אבל גם זה.

אורלי לוי אבקסיס: אבל, היתה שם הפרה של זכויות בני נוער?

יחזקאל אופיר: ודאי.

אורלי לוי אבקסיס: מבחינתי, זה אותו דיון.

דין זהר: נכון.

יחזקאל אופיר: זה היה על שבת, אבל לא - - -

דין זהר: בסדר, אבל זה עדיין העסקת בני נוער.

דין זהר: אנחנו מדברים על עסקים בכלל, אם זה עסקים קטנים ואם זה עסקים גדולים.

דין זהר: יכול להיות שגם בעסקים קטנים יש יותר בעיות.

דין זהר: יש פה בעיה.

דין זהר: אני רוצה להתחיל בפעילות הסברתית.

דין זהר: אנחנו, מועצת התלמידים והנוער, ועוד מעט תשמעי גם את מנהל חברה ונוער, עוסקים הרבה מאד בנושא הסברה –להעביר לבני הנוער.

אורלי לוי אבקסיס: איפה אתם מעבירים להם את זה?

אורלי לוי אבקסיס: במסגרת החינוכית לפני שהם יוצאים לחופשים?

דין זהר: בכול.

דין זהר: במסגרת הבלתי-פורמאלית ובמסגרת הפורמאלית.

דין זהר: היום, אני יכול לספר לך על נתניה, העיר שלי, שבכל אירוע, ולא משנה מה סוגו, אנחנו עוסקים בכל מה שקשור לנוער עובד.

דין זהר: מחלקים להם פלאיירים ביחד עם הנוער העובד והלומד ומפרסמים כמה שיותר.

אורלי לוי אבקסיס: מה, את הזכויות שלהם?

דין זהר: את הזכויות שלהם.

דין זהר: הבעיה קצת יותר עמוקה.

דין זהר: לגבי ההסברה, אמנם יש עדיין הסברה אבל לא מספיק.

דין זהר: אני חושב, וזו כבר הצעה, להעביר גם את ההסברה לגבי זכויות להורים, למורים.

דין זהר: גם שזה יבוא מראש מעוד גופים ולא רק מאתנו, מהנוער, אלא גם מההורים, כי זה חלק מהסמכות ההורית לפי דעתנו, וחשוב לשים על זה דגש.

דין זהר: אותו דבר לגבי המורים.

אורלי לוי אבקסיס: יש לכם אתר אינטרנט?

דין זהר: למועצת התלמידים והנוער?

דין זהר: כמובן.

אורלי לוי אבקסיס: יש באתר האינטרנט שלכם גם את הזכויות?

דין זהר: כמובן.

אורלי לוי אבקסיס: רגע, אני רוצה שתתייחס לזה.

אורלי לוי אבקסיס: נוצר אצלי הרושם שהנערים פה בכלל לא ידעו מה התהליך אפילו של כניסה לעבודה.

אורלי לוי אבקסיס: זאת אומרת, הוא לא ידע שצריך להביא אישור רפואי, הוא לא ידע שצריך למלא טפסים והוא לא ידע שצריך להגיש טופס 101 – כך זה נקרא?

דין זהר: כן, 101.

אורלי לוי אבקסיס: זה עדיין נחשב טופס 101.

אורלי לוי אבקסיס: הם לא ידעו על זה, וסביר להניח שהם עסוקים בדברים אחרים ובסופו של דבר הם חושבים ישר על העבודה ועל ההכנסה שתהיה שם אבל הם לא מודעים לביורוקרטיה שבעצם באה להגן עליהם במקרה הזה.

דין זהר: היום, התהליך הזה התקדם.

דין זהר: גם במועצות התלמידים ברשויות פועלים יותר כדי לקדם את ההסברה ואת הידע הזה בנושא, בין אם זה ירידי תעסוקה ונושאים כאלה שבעצם דרך מועצת התלמידים והנוער הרשותית עוזרים לנערים להתקדם בתהליך הזה.

אורלי לוי אבקסיס: הם מלווים אותם?

דין זהר: כן, מלווים בתהליך, למשל למצוא עבודה.

דין זהר: אנחנו עושים ירידי תעסוקה, ומי שמגיע לשם בעצם זה עסקים שדואגים לזכויות הנוער.

הדרה רוזנבלום: באותו מקום כבר מצלמים אותם ונותנים להם את הטופס והכל.

דין זהר: כן.

דין זהר: כל זה.

אורלי לוי אבקסיס: זאת אומרת, באותם ירידים כבר הם ממלאים את כל הטפסים הפורמאליים.

יחזקאל אופיר: פנקס עבודה וכו'.

הדרה רוזנבלום: יהיה באור יהודה, אז כבר מגיעים כל האנשים וכול - - -

אורלי לוי אבקסיס: זה מגיע גם לפריפריה?

הדרה רוזנבלום: בוודאי.

דין זהר: כן.

דין זהר: ההעסקה והתהליך ספציפית בעניין הזה גם – עובדים ומתקדמים יותר ויותר.

אורלי לוי אבקסיס: היו ירידי תעסוקה בפריפריה לבני נוער?

הדרה רוזנבלום: בבאר-שבע, בעפולה.

יחזקאל אופיר: בפריפריה זה היה.

יחזקאל אופיר: במודיעין זה היה.

יחזקאל אופיר: זה פריפריה.

אורלי לוי אבקסיס: מודיעין פריפריה, אה?

אורלי לוי אבקסיס: כל אחד עד 15:00.

אורלי לוי אבקסיס: זה רק נאמר במירכאות כפולות.

הדרה רוזנבלום: אני מדברת על באר-שבע, עפולה.

דין זהר: זה מתקדם מאד, והמועצות ברשויות פועלות הרבה מאד בעניין הזה.

דין זהר: עניין נוסף שחשוב לי להגיד הוא לגבי גיל 13.

אורלי לוי אבקסיס: בכל המגזרים גם נמצאים?

דין זהר: בכל המגזרים.

הדרה רוזנבלום: לא.

הדרה רוזנבלום: במגזר הערבי פחות.

דין זהר: פחות.

דין זהר: נכון, אבל - - -

הדרה רוזנבלום: יש להם פחות מועצות רשותיות ויש יותר - - -

אורלי לוי אבקסיס: גם המודעות שם בטח היא פחותה לגבי התנאים.

הדרה רוזנבלום: הבעיה הגדולה היא שילדים מפחדים למלא את כל הטפסים האלה כי לא ייקחו אותם לעבודה.

דין זהר: פה הבעיה.

אורלי לוי אבקסיס: למה?

אורלי לוי אבקסיס: אם העובד מחויב על-פי חוק, למה יש את החסם הזה שנערים מפחדים למלא טפסים כי אז זה יכול לפגוע להם בתנאי העבודה או בכלל בקבלה לעבודה?

דין זהר: אנחנו מדברים בכלל על חשש של בני נוער.

דין זהר: בני נוער היום חוששים.

אורלי לוי אבקסיס: למה?

אורלי לוי אבקסיס: יש לזה אחיזה במציאות?

הדרה רוזנבלום: יש המון ביקוש על פחות מקומות.

דין זהר: מה זאת אומרת?

דין זהר: היום, בני נוער צריכים לעבוד.

דין זהר: בני נוער רוצים לעבוד, והם צריכים את הכסף הזה, ומפחיד אותם להפסיד את מקום העבודה שלהם בגלל דברים כאלו.

אורלי לוי אבקסיס: למה?

אורלי לוי אבקסיס: מה החשש?

אורלי לוי אבקסיס: בואו ותסבירו לי.

אורלי לוי אבקסיס: מעסיקים מעדיפים להעסיק בשחור – זה מה שאתם אומרים?

דין זהר: לא.

דין זהר: פשוט יש מעסיק שהוא הרבה יותר חזק מהנער, והנער לא יתחיל להתווכח ולריב עם המעסיק שלו שהוא בסוף נותן לו את הכסף, גם אם זה קצת.

דין זהר: פה אני רוצה להתייחס למה שאמר סרגיי.

אורלי לוי אבקסיס: לא.

אורלי לוי אבקסיס: אני לא רוצה לעבור על זה הלאה.

דין זהר: זה בעייתי מאד.

אורלי לוי אבקסיס: המעסיק מחויב על-פי חוק לעבוד בהתאם לתקנות האלה, בהתאם לחוקים הללו.

דין זהר: נכון.

אורלי לוי אבקסיס: הוא צריך את הטופס, והוא צריך את האישור הרפואי.

אורלי לוי אבקסיס: למה זה מהווה חסם?

דין זהר: הבעיה העיקרית היום היא אצל המעסיקים.

דין זהר: היום, בני-הנוער יודעים יותר על הזכויות שלהם, מודעים לעניינים האלה.

דין זהר: הבעיה היא שהמעסיק מהצד השני לא עושה את זה.

אורלי לוי אבקסיס: לא עושה מה?

אורלי לוי אבקסיס: לא שולח אותו?

אורלי לוי אבקסיס: זו החובה שלו על-פי דין: "לך תביא לי אישור רפואי, ולך תמלא את הטפסים".

דין זהר: נכון.

דין זהר: זו עבודה קשה בשביל המעסיק.

דין זהר: למה שהוא יעשה את זה?

דין זהר: בסוף הנער רוצה לעבוד.

דין זהר: יש פה בעיה.

אורלי לוי אבקסיס: אבל, אסור לו להעסיק אותו בלי זה.

דין זהר: נכון.

דין זהר: זאת הבעיה.

דין זהר: אז, פה אנחנו נכנסים לעניין האכיפה.

דין זהר: אני בטוח שיש הרבה מאד תקנים.

אורלי לוי אבקסיס: פיקוח, פיקוח, פיקוח.

דין זהר: פיקוח.

דין זהר: פה אביא עוד הצעה: לעשות איזה שהוא מפגש של הנוער העובד, תמ"ת ושלנו, ולחשוב ביחד על דרך שאנחנו מערבים את בני-הנוער בכל מה שקשור לאכיפה.

דין זהר: אמנם יש 40 אנשים שעוסקים בעניין הזה, אבל אולי אם נרתום גם את בני-הנוער למהלך הזה של אכיפה זה רק יקדם את התהליך.

אורלי לוי אבקסיס: ומשרד החינוך.

חי בדרה: שמי חי בדרה מהסתדרות הנוער העובד והלומד, ואני רוצה לתת הצהרה כללית גם בקשר למקרה הקודם אבל פחות ולהתמקד במצב שהנערים עובדים בארץ, פנייה שלנו לוועדה: תודה לחברי הועדה לזכויות הילד, ובמיוחד לחברת-הכנסת אורלי לוי-אבקסיס, ששמו את הדיון אודות הנערים העובדים בחופש כפי שעולה ממקרה נערי "סופר דוש".

חי בדרה: אנחנו גדלנו על סיפורי הרצל ושבעת הכוכבים שסימנו את שבעה שעות העבודה היומיות.

חי בדרה: אנחנו גדלנו על סיפורי המ"כים בפלמ"ח שלקחו נערים קשי יום וגידלו אותם להיות לוחמים שהצילו את מדינת ישראל הצעירה.

חי בדרה: זו מדינת ישראל היפה, הטובה, שחלמנו עליה ועודנו כמהים לה.

חי בדרה: לצערנו, כמה דורות אחרי, אנחנו חיים במדינת ישראל בה זה אפשרי שנערים יעבדו לאור יום במשך כמה שנים, בחצרה של רשת גדולה, ללא כל הכנסה ותוך מעבר על כלל חוקי העבודה במדינת ישראל; בשעות ארוכות, בתנאים של חוסר בטיחות וכל זאת ללא שכר בסיסי.

חי בדרה: כולם ידעו שאלו תנאיהם, ואיש לא עצר את הדברים מלהתרחש.

חי בדרה: אנחנו חיים במדינה, בה יכולים אנשים מבוגרים לטעון ברצינות שמה שהתרחש ונעשה בנערים במשך כמה שנים למול עיניהם לא היה ידוע להם; הם לא שמעו, הם לא ראו, לא דיברו אתם על זה.

חי בדרה: אנחנו חיים במדינה, בה מושקעות אנרגיות עצומות בכדי להטיל אימה ולהפחיד אנשי איגוד מקצועי שבאים לאגד בני נוער.

חי בדרה: אנחנו חיים במדינה בה יכולים אנשים להכניס נער, שבסך הכול דורש את שמגיע לו, לאוטו סגור ולאיים עליי לבטל את חתימתו להסתדרותו, להצטרפותו, שאם לא כן יבולע לו.

חי בדרה: אנחנו חיים במדינה שבה מסוגלים לומר לנו מעסיקים ובאי כוחם בחדר סגור שהילדים בכלל רצו לבוא ועשינו להם טובה ושהילדים האלו הם עולי חבר העמים וזה עניין תרבותי, ושטויות מעין אלו.

חי בדרה: אנחנו חיים במדינה, בה יכול לבוא מעסיק ולספר על התנאים הקשים בהם נאלץ לעבוד כילד כדי להסביר ולהצדיק לציבור ולעצמו מדוע זו זכותו לעשות אותו דבר לאחרים ברגע שהוא עלה מעמד.

חי בדרה: אנחנו חיים במדינה, בה יכול להתקיים דיון בבית משפט שמצד אחד יש שבעה עורכי-דין וכסף גדול ומצד שני כמה עשרות נערים, ועורכי-הדין משקיעים את מירב זמנם וכספי לקוחותיהם במסמוס התיק ועיכובו בכדי שהצדק לא ייצא לאור.

חי בדרה: כבוד חברי הכנסת, אנחנו רואים את מקרה נערי "סופר דוש" כמקרה דגל בו נחצו כל הגבולות בהעסקת הנוער בארץ.

חי בדרה: כל עיני הנוער בארץ נשואות אליו, אלפי מחנכים בימים אלה מחנכים בשעה זו על מעשה "סופר דוש".

חי בדרה: כולם מחכים לדעת האם זכויותיהם של הנערים הפקר או האם יעלה קול סערה על שהתרחש, האם החברה הישראלית מוכנה לכך שהם יהיו למרמס.

חי בדרה: כל הנערים הללו יודעים ורואים שבמקום לקחת אחריות מעסיקים גדולים מנסים לגלגל את עיניהם לשמיים, לאיים בדיבה על כל מי שאומר את העניין הברור – שיש להם אחריות – ולהסיט את הדיון לכל מיני מקומות שבהם האמת לא תצא לאור.

אורלי לוי אבקסיס: תודה.

אורלי לוי אבקסיס: זה עוד ארוך?

חי בדרה: לא.

סיגל פעיל: אלה דברי בלע ושקר.

חי בדרה: האמת היא ברורה.

סיגל פעיל: אלה דברים חמורים מאד של דיבה.

חי בדרה: האמת היא ברורה: אם יכל להתרחש מקרה כזה בחצרה של רשת גדולה עם כמה מאות עובדים, אז רק ניתן לשער לאיזה חופש גדול יוצאים ילדינו.

חי בדרה: כבוד חברי הכנסת, עמדתנו לאור המתרחש: 1.

חי בדרה: מצב עבודת בני הנוער הדרדר ויש להפעיל אמצעים נרחבים כדי לתקן זאת.

חי בדרה: המטרה צריכה להיות שצעדיהם הראשונים של בני הנוער בארץ בעבודה יהיו בחממה שאנחנו כמבוגרים נערוב לה.

אורלי לוי אבקסיס: תודה רבה.

אורלי לוי אבקסיס: לא, הדיון שלנו - - -

חי בדרה: שנייה.

חי בדרה: רק ההצהרה שלנו, של הנוער העובד.

אורלי לוי אבקסיס: אתה גם מוביל אותנו במדרון חלקלק להתעסק בנושא של דיני - - -

חי בדרה: לא.

חי בדרה: אני אומר עכשיו את האמירות הכלליות.

אורלי לוי אבקסיס: תבחר לך את המשפט הכי חשוב, ותגיד אותו, ובזה זה מסתיים.

חי בדרה: אני אגיד.

חי בדרה: זה ממש ייקח עוד 20 שניות.

חי בדרה: 2.

חי בדרה: ראשית כל, זו אחריותה של החברה האזרחית.

חי בדרה: על בני הנוער להתאגד בעזרת הסתדרויותיהם ולהשיג הישגים בשדה הקיבוצי.

חי בדרה: 3.

חי בדרה: במקרי ההפרה החמורה שמתגלה, יש להרתיע את המעסיקים שעברו ועוברים על חוקי העבודה לנוער על-ידי: דין מהיר; ענישה מרתיעה הן מנהלית והן בפסיקת בית-דין; הוקעה ציבורית; והגנה משמעותית של בית-המשפט והחוק על נערים במהלך התאגדותם.

חי בדרה: אנו מבקשים בכל לשון של בקשה: צאו בקריאה ברורה מהבית הזה, שבכל האמור להעסקת בני נוער ולפגיעה בזכויותיהם בעבודה לא ניתן יהיה להתחבא מאחורי קבלנים או לגלגל אחריות.

חי בדרה: אלה הילדים של כולנו.

חי בדרה: עיניהם של סרגיי, אלכסיי, שי וחבריהם נשואות אליכם, וממקרה זה תלמד כל הארץ כיצד יעשה בנוער.

חי בדרה: אולי עוד תחזור מדינת ישראל - - -

אורלי לוי אבקסיס: תודה רבה.

אורלי לוי אבקסיס: נגמר.

אורלי לוי אבקסיס: אני נורא מצטערת.

אורלי לוי אבקסיס: המונולוג הזה גם במיוחד.

אורלי לוי אבקסיס: הבנו את הכוונה.

אורלי לוי אבקסיס: אני חושבת שרובנו פה היו מזדהים אתה, אם היית מוריד באמת כמה נקודות שהן באמת על שולחן בית-המשפט, ואנחנו מנסים להיזהר.

סיגל פעיל: בית-המשפט הורה להם להפסיק להכפיש בתוך ההחלטה, וגם זה הופר היום.

אורלי לוי אבקסיס: דין, תאמר שני משפטים, ומשם נעבור למועצה לשלום הילד.

דין זהר: עניין הכרחי מאד.

דין זהר: אנחנו רוצים להבין מה מדינת ישראל עושה במצב בו ילד בן 13 חייב לעבוד, והרי לא מעניין אותו כמה כסף הוא יקבל והעיקר שהוא יקבל כסף?

דין זהר: מה קורה במצב הזה?

דין זהר: משרד הרווחה?

דין זהר: חינוך?

אורלי לוי אבקסיס: דרך-אגב, צריך לזכור שאנחנו בכל מה שקשור לבתי-ספר יש דין מאד ברור לגבי שעות העבודה ושעות הלימודים, ומי שמפר את זה יש גם קנסות בצד.

יחזקאל אופיר: גם אנחנו פועלים.

דין זהר: אנחנו רואים שזה עדיין לא עובד.

הדרה רוזנבלום: יש גם ביקור סדיר - - -

דין זהר: בני נוער חייבים את הכסף הזה, אז פוגעים בהם.

אורלי לוי אבקסיס: יש גם חובת דיווח על --

הדרה רוזנבלום: --ילד שחסר.

דין זהר: יש ילד שחייב – פוגעים בו.

אורלי לוי אבקסיס: תודה רבה.

אורלי לוי אבקסיס: מחלקת המחקר של הכנסת, בבקשה.

מריה רבינוביץ: רציתי לשאול שאלה, בבקשה, את משרד החינוך לגבי עניין ההסברה.

מריה רבינוביץ: לפני שנתיים אתם התבקשתם - - -

הדרה רוזנבלום: לפני שנה.

מריה רבינוביץ: לפני שנה בדיון של הוועדה התבקשתם להכין חוזר מנכ"ל משרד החינוך.

הדרה רוזנבלום: יש פה את כל החומר.

אורלי לוי אבקסיס: יצא חוזר מנכ"ל?

הדרה רוזנבלום: לא יצא חוזר מנכ"ל.

אורלי לוי אבקסיס: אחרי שנתיים?

הדרה רוזנבלום: לא.

הדרה רוזנבלום: זה לפני שנה.

הדרה רוזנבלום: אנחנו עבדנו עליו.

הדרה רוזנבלום: התחלנו לעבוד עם הנציגים של הנוער העובד.

הדרה רוזנבלום: אפילו חשבנו להוציא- - -

אורלי לוי אבקסיס: למה אומרים "חוזר מנכ"ל"?

אורלי לוי אבקסיס: כי זו הדרך הכי מהירה לפתור בעיות מסוימות.

אורלי לוי אבקסיס: אפילו כשאנחנו מגישים חוקים, אומרים לנו: "אבל, אפשר אולי לפתור את זה בחוזר מנכ"ל", כי זו הדרך הכי מהירה.

הדרה רוזנבלום: רצינו לעשות את זה.

אורלי לוי אבקסיס: אבל, שנה ומשהו ועדיין - - -

הדרה רוזנבלום: זה לא שנה ומשהו, אבל אני באמת רוצה לומר שאנחנו חשבנו, ואנחנו עדיין חושבים, וגם מנכ"לית המשרד ביקשה שזה יהיה.

הדרה רוזנבלום: אנחנו לא סתם הולכים להוציא את זה בחוזר מנכ"ל שיהיו הנחיות.

הדרה רוזנבלום: אנחנו גם ממש דיברנו על הפעלות.

הדרה רוזנבלום: יש שעת מחנך, ואנחנו מכניסים את זה לתכנית הליבה.

אורלי לוי אבקסיס: אבל, הקיץ כבר פה ואולי פספסנו.

אורלי לוי אבקסיס: יצאו לחופשה.

הדרה רוזנבלום: בסדר.

הדרה רוזנבלום: אל"ף, כולם יצאו.

הדרה רוזנבלום: יש בחינות בגרות, ואנחנו ריאליים.

הדרה רוזנבלום: אבל, אנחנו כן מפנים והפנינו וגם בשיעורי האזרחות – אני אמנם לא מייצגת את שיעורי האזרחות – כן עבדו על זה וכן נתנו את זה.

הדרה רוזנבלום: אנחנו במיוחד השנה הכנסנו זאת בחוזר מנכ"ל בקטע של איפה לראות ואיפה לקבל את המידע, וזה כל האתרים שקיימים, גם שלכם וגם שלנו וגם של הנוער.

הדרה רוזנבלום: זה לא מספיק, אבל אני מאמינה שמעכשיו שזה ייכנס גם לתכנית הליבה של שיעורי החינוך - - -

אורלי לוי אבקסיס: זה ייכנס לתכנית הליבה של שיעורי החינוך?

הדרה רוזנבלום: זה בטוח.

הדרה רוזנבלום: אני כתבתי את ההפעלה.

אורלי לוי אבקסיס: אנחנו שואלים, כי זה נאמר לנו גם לפני שנה פלוס.

הדרה רוזנבלום: זה לא היה שנה פלוס, אבל לא משנה.

הדרה רוזנבלום: בתכל'ס, אני הייתי פה גם לפני שנה וגם לפני שנתיים בוועדת החינוך בנושא הזה.

הדרה רוזנבלום: זה לא היה פה.

הדרה רוזנבלום: זה היה בוועדת החינוך.

הדרה רוזנבלום: אנחנו, בהחלט, ניסינו לראות את זה בכל ההיבטים עם פעילות להורים ולקהילה.

אורלי לוי אבקסיס: את יכולה לתת לנו צפי מתי זה כן אמור להיכנס?

הדרה רוזנבלום: אני מאמינה שעד אוקטובר זה יהיה.

אורלי לוי אבקסיס: עד אוקטובר.

אורלי לוי אבקסיס: ממש חבל שפספסנו את הקיץ.

מריה רבינוביץ: עוד נקודה אחת אחרונה – להתייחס לפרסומים שלכם באתר האינטרנט.

מריה רבינוביץ: אתם מפרסמים את המידע לבני נוער, ולפי מה שאנחנו ראינו המידע שם לא מעודכן.

מריה רבינוביץ: שוחחתי איתך.

הדרה רוזנבלום: אתמול דיברנו על זה.

מריה רבינוביץ: כן.

מריה רבינוביץ: מדובר על המחיר ושכר המינימום של הנוער.

הדרה רוזנבלום: בסדר, אבל גם כשנפרסם את זה בחוזר מנכ"ל, כל שנה יש עדכון.

קריאה: זה מתעדכן.

מריה רבינוביץ: אבל זה דבר שאפשר לעשות אותו ממש היום.

הדרה רוזנבלום: נו, בסדר.

אורלי לוי אבקסיס: בני הנוער יודעים מה שכר המינימום שהם אמורים לקבל בחופשת הקיץ ובכלל כשהם עובדים?

אורלי לוי אבקסיס: כמה לשעה?

אורלי לוי אבקסיס: בוא ונעשה פה מחקר קטן.

אורלי לוי אבקסיס: סרגי, אתה יודע?

סרגי יאקושנקו: לא.

אורלי לוי אבקסיס: שי, אתה יודע?

שי ציון: גיל 17?

שי ציון: – 17.77.

אורלי לוי אבקסיס: עבודת נוער – כמה אתה אמור לקבל פר שעה?

שי ציון: 17.77.

קריאה: 19 - - -

אורלי לוי אבקסיס: שי, אתה לוחש לו שם.

קריאה: 19.60.

אורלי לוי אבקסיס: אני באמת חושבת שרוב בני-הנוער לא מודעים לזכויות שלהם.

אורלי לוי אבקסיס: רוב בני-הנוער לא יודעים כמה צריך לשלם להם.

אורלי לוי אבקסיס: לכן, גם רוב בני-הנוער לא יודעים כמה מפרים את זכותם כאשר מגיע התלוש בסופו של דבר.

הדרה רוזנבלום: אני רוצה לומר על זה רק מלה.

הדרה רוזנבלום: במתנ"סים, בכל מקום שהנוער מגיע אליו באיזו שהיא דרך, - - -

אורלי לוי אבקסיס: כשיש זיקה למשרד החינוך, עובדים על-פי החוק, וכשזה בין משרד למשרד, כי אתם מחויבים.

אורלי לוי אבקסיס: זה ברור.

הדרה רוזנבלום: אנחנו רוצים.

אורלי לוי אבקסיס: אבל, הרבה פעמים זה מעסיקים פרטיים.

הדרה רוזנבלום: זה לא בעניין של החובה.

הדרה רוזנבלום: אנחנו רוצים.

אורלי לוי אבקסיס: גם כשאתם מעסיקים קבלני משנה- - -

הדרה רוזנבלום: מי זה "אנחנו מעסיקים"?

אורלי לוי אבקסיס: משרד החינוך.

אורלי לוי אבקסיס: כשיש איזו שהיא עבודה בקיץ שנסמכת גם על בני נוער, אתם דואגים שאותם קבלנים עומדים בסיכום הזה?

הדרה רוזנבלום: אין לי קשר לעניין הזה.

אורלי לוי אבקסיס: אין לך מושג.

הדרה רוזנבלום: אני יודעת על בתי-ספר אצלם זו זכות שילדים יעבדו בחופש והם ישפצו את בית-הספר, כי הם גם ירוויחו כסף.

אורלי לוי אבקסיס: יפה.

אורלי לוי אבקסיס: הם גם עולים יותר זול בסופו של דבר.

הדרה רוזנבלום: לא.

הדרה רוזנבלום: הם הולכים לפי- - -

אורלי לוי אבקסיס: לא.

אורלי לוי אבקסיס: דרך-אגב, אני בעד ההעדפה הזאת.

אורלי לוי אבקסיס: שלא תטעי.

הדרה רוזנבלום: במקום שייקחו אחרים.

אורלי לוי אבקסיס: אני רק אומרת: זה נהנה וזה לא חסר.

הדרה רוזנבלום: אוקיי.

הדרה רוזנבלום: זה נהדר.

ניסים עוג'ר: אני ניסים עוג'ר, וגם אני מומחה לדיני עבודה.

ניסים עוג'ר: עסקתי בעריכת דין למעלה מ-20 שנה.

ניסים עוג'ר: אני מופתע ומתפלא מתגובת עורכת-הדין פעיל שמבקשת לומר בהתהדרות בכל מיני דברים מבחינת המעסיק, את מי שהיא מייצגת, להתהדר בתרומות כלשהן.

ניסים עוג'ר: זה לא מפחית מחומרת המעשה.

ניסים עוג'ר: יש פה ניצול של ילדים ללא זכויות.

אורלי לוי אבקסיס: אנחנו רק לא קובעים שזה רק נעשה על-ידי "סופר דוש".

סיגל פעיל: אני אומרת שהוא לא המעסיק.

אורלי לוי אבקסיס: אנחנו אומרים: הקבלנים האלו... יש פה נציג של הקבלנים?

אורלי לוי אבקסיס: אין פה נציג של הקבלנים.

ניסים עוג'ר: נקודה שנייה היא לגבי הרגולטור, משרד המסחר והתעשייה.

ניסים עוג'ר: אני חושב שלהתנהגות שלו במקרה הזה ובכלל יש השלכה על רבדים של התנהגות של בעלי הון ומעסיקים.

אורלי לוי אבקסיס: תן דוגמא.

אורלי לוי אבקסיס: תסביר את מה שאתה טוען.

ניסים עוג'ר: אני מתכוון לזה שברגע שהמפקח או הרגולטור עצמו לא מפקח בצורה מאסיבית על התנהגויות של מעסיקים, יש לו השלכה באופן כזה שהוא נותן מין פתח כזה להתנהגויות של מעסיקים להמשיך.

אורלי לוי אבקסיס: איך הוא עושה את זה בפועל?

ניסים עוג'ר: הוא אומר שיש לו מספיק תקנים.

ניסים עוג'ר: אני חושב שאין לו מספיק תקנים.

אורלי לוי אבקסיס: הוא אומר: תקנים עתידיים שאמורים להיכנס.

אורלי לוי אבקסיס: אמרת שכבר בחופש הזה יהיו 90 תקנים?

ניסים רוג'ר: זה לא מספיק.

אורלי לוי אבקסיס: אבל, יש לו עוד 60 בשנה הבאה, לא?

ניסים עוג'ר: כל מעסיק שיושב ויודע מה כמות התקנים של הרגולטור בעניין הזה אומר: "אני לא אפול לתוך הסל הזה.

ניסים עוג'ר: לא אפול לתוך המקרה זה, ואני יכול להרשות לעצמי לעשות מה שאני רוצה.

ניסים עוג'ר: עד שתבוא עורכת-הדין פעיל תגיד 'אוקיי.

ניסים עוג'ר: עד עכשיו היינו לא בסדר', במקום שתבקש מחילה וסליחה על ההתנהגות הזאת, ואומרת: 'מפה והלאה - - -

סיגל פעיל: אנחנו לא המעסיקים.

ניסים עוג'ר: סליחה.

סיגל פעיל: אבל, אנחנו לא המעסיקים.

סיגל פעיל: אין מחילה ואין סליחה.

סיגל פעיל: אני לא מבינה את זה.

אורלי לוי אבקסיס: לא.

אורלי לוי אבקסיס: תקשיבו: אנחנו לא נכנסים לזה.

אורלי לוי אבקסיס: חבר'ה, אני לא אחזור על זה כמה פעמים.

אורלי לוי אבקסיס: אנחנו לא נכנסים לפה, כי הטענה שלה גם עדיין עומדת בפני בית-המשפט.

אורלי לוי אבקסיס: השאלה הזאת לא הגיעה לידי הכרעה.

סיגל פעיל: אתמול בית-הדין קבע שלא ניתן צו - - - "סופר דוש", שהם לא המעסיקים.

סיגל פעיל: מה זה הפופוליזם הזה?

אורלי לוי אבקסיס: אתה לא מצפה היום, כשזו הטענה העיקרית שלה בפני בית-המשפט, היא תבוא ותגיד לך "אנחנו אחראים".

ניסים עוג'ר: לעניות דעתי, ברגע שהיא באה ואומרת שזה נפסק, משמע זה אומר: "לא הייתי בסדר".

אורלי לוי אבקסיס: תודה רבה.

שי ציון: אני יכול להגיד משהו?

שי ציון: איך את יכולה להגיד - - -

אורלי לוי אבקסיס: לא.

אורלי לוי אבקסיס: אתה רוצה תגיד משהו?

אורלי לוי אבקסיס: – בלי לפנות למישהו.

אורלי לוי אבקסיס: אנחנו לא בבית-משפט.

אורלי לוי אבקסיס: תגיד משהו שנוגע אליך או לחוויה האישית שלך.

אורלי לוי אבקסיס: אתה לא פונה פה לנציגים של אחרים.

אורלי לוי אבקסיס: תסדר את המשפט.

שי ציון: אוקיי.

שי ציון: איך יכול להיות ש"סופר דוש" לא מעסיק אותנו, אם אנחנו עובדים שם?

קריאה: לא.

קריאה: זה לא הויכוח.

אורלי לוי אבקסיס: תודה.

אורלי לוי אבקסיס: עזוב.

אורלי לוי אבקסיס: הבנו.

אורלי לוי אבקסיס: המועצה לשלום הילד, מה היקף התופעה?

אורלי לוי אבקסיס: לא נדבר עכשיו על המעסיק הספציפי, אבל פחות או יותר האם יש לנו נתונים לגבי היקף התופעה כמה ניצול ילדים יש בתחום הזה?

אביבית ברקאי-אהרונוף: אני מודה שאין לי כאן את הנתונים, והם לא בידי, אבל אומר שתי מלים.

אביבית ברקאי-אהרונוף: אני חושבת שמהדברים שעולים כאן, וגם מפניות שמגיעות אלינו, למועצה לשלום הילד, עולות שתי נקודות עיקריות שבאמת צריכות חיזוק משמעותי: הנקודה האחת היא המודעות, והנקודה השנייה היא האכיפה.

אביבית ברקאי-אהרונוף: ראינו ושמענו את נציג מועצת התלמידים שגם כשיש מודעות יש עדיין בעיה חמורה באכיפה.

אביבית ברקאי-אהרונוף: אכיפה, לא די בה שתהיה על סמך הגשת תלונות או שמועות או פנייה של גורמים חיצוניים אל משרד התמ"ת כי אם אכיפה יזומה וביקורי פתע.

אביבית ברקאי-אהרונוף: אני מאד מקווה שכשיהיו 90 תקנים ואחר כך כשיהיו 60 תקנים נוספים, זה באמת יהיה תגבור משמעותי גם לאכיפה היזומה.

אביבית ברקאי-אהרונוף: דבר נוסף – גם הגשת כתבי אישום היא דבר שלוקח זמן.

אביבית ברקאי-אהרונוף: לא אחת בינתיים ההפרה מתמשכת, וגם על העניין הזה צריך לתת את הדעת.

אביבית ברקאי-אהרונוף: אני מאד מקווה שגם החוק החדש להגברת אכיפת חוקי עבודה וגם הצעת החוק שחבר-הכנסת אורי אריאל הגיש ביחד ישתלבו זה בזה ויתנו מענה גם לפרצה הזאת שמאפשרת את המשך ההפרה.

אביבית ברקאי-אהרונוף: נקודה נוספת שעלתה כאן – אמר כאן סרגיי שהוא עבד על חשבון הלימודים, דבר שכמובן אסור על-פי חוק.

אורלי לוי אבקסיס: נכון.

אביבית ברקאי-אהרונוף: בעניין הזה אני חושבת שגם משרד החינוך צריך להיכנס בהחלט לתמונה ולתת את הדעת ולפקוח את העיניים ולשאול את השאלות, כדי שלא ייווצר מצב כזה שבו ילד במקום להיות בשעות הלימודים גם עובד, גם מנוצל ולפחות על-פי החשדות.

אביבית ברקאי-אהרונוף: תודה.

דין זהר: והרווחה, כי כנראה יש סיבה לזה שהוא עובד.

אורלי לוי אבקסיס: בוודאי.

אורלי לוי אבקסיס: השאלה היא האם הרווחה בכלל יודעת שהוא לא מגיע באופן סדיר לשעות הלימודים.

דין זהר: נכון.

דין זהר: בגלל זה צריך להיות שיח בין הגופים.

אורלי לוי אבקסיס: סנכרון בין הדברים.

אורלי לוי אבקסיס: אם היה את חוק הדיווח, יכלו גם לדעת ולשים את היד על נשירה סמויה או על אי הגעת ילד באופן סדיר – מה שיכול להעיד גם על ענייני רווחה.

אורלי לוי אבקסיס: אני מסכימה אתך לחלוטין.

אורלי לוי אבקסיס: יונתן, בבקשה.

אורלי לוי אבקסיס: אחר כך נקבל התייחסות קצר של המ.מ.מ.

אורלי לוי אבקסיס: ונסכם את הדיון, אלא אם יש פה עוד מי שמבקש לדבר.

יחזקאל אופיר: אני מבקש לומר כמה דברים.

אורלי לוי אבקסיס: בטח, לחלוטין, כי יש לי עוד שתי שאלות ששמתי על השולחן כדי לשאול את התמ"ת.

יונתן גילת: אני יונתן גילת, ואני עולה לכיתה י' בגימנסיה הריאלית בהרצלייה, ואני מייצג כאן את נוער למען יוניסף.

יונתן גילת: לדעתי, כן צריך להגביר את המודעות לכל הנושא הזה של זכויות בני נוער בעבודה, כי אם היתה את המודעות הזאת בקרב כל בני הנוער אז למעסיקים היה הרבה יותר קשה לנצל אותם, ואז הסיכוי שמקרה כזה היה קורה, כמו ב"סופר דוש", היה הרבה יותר נמוך.

יונתן גילת: לדעתי, כן צריך לשים את הפוקוס על מודעות.

יונתן גילת: לדעתי, גם האמנה הבין-לאומית לזכויות הילד של יוניסף היא גם כלי מאד יעיל להעלאת המודעות.

יונתן גילת: סעיף 32 באמנה אומר שהוא מגן על זכויות הילדים בעבודה ואומר שאי-אפשר לנצל אותם ושצריך לקבוע חוקים ברורים.

יונתן גילת: כבר הפיצו את האמנה בשפה ידידותית לילדים בכל רחבי הארץ.

יונתן גילת: לדעתי, זה די קל ללמד אותה.

אורלי לוי אבקסיס: האמנה הזאת מגיעה לכל בתי-הספר?

יונתן גילת: אני לא חושב שזה הגיע לכל בתי-הספר, אבל אמור להגיע.

אורלי לוי אבקסיס: חבל.

אורלי לוי אבקסיס: אולי באמת צריך לבדוק שיתוף פעולה מול משרד החינוך ומול מועצת התלמידים.

דין זהר: אנחנו מוציאים את זכויות התלמיד כול שנה יחד עם משרד החינוך.

דין זהר: אולי גם אפשר, לקראת הקיץ, להוציא לכל בתי-הספר.

אורלי לוי אבקסיס: אולי באמת, או לחופשים.

אורלי לוי אבקסיס: זה מדבר לא רק על תנאי עבודה אלא בכלל על זכויות של ילדים ובני נוער.

אורלי לוי אבקסיס: נכון?

אורלי לוי אבקסיס: אינני טועה.

יונתן גילת: כן.

דין זהר: אנחנו נדאג שבאמת ישימו את זה שם.

אורלי לוי אבקסיס: אולי באמת אנחנו נבקש שיתוף פעולה בין הצדדים, כי אנחנו, כמדינת ישראל, מחויבים לאמנה הבין-לאומית.

אורלי לוי אבקסיס: אנחנו אשררנו אותה בשנת 97', אם אינני טועה.

יוסי מיכל: 91'.

קריאה: 91'.

אורלי לוי אבקסיס: 91', אבל האשרור היה קצת אחרי ואחר כך גם היתה הוועדה של סביונה רוטלוי שגם ניסתה לסדר את זה בצורה מסודרת בתוך הנושא.

אורלי לוי אבקסיס: שלום, חבר-הכנסת דב חנין.

יונתן גילת: אם תהיה יותר מודעות בקרב בני הנוער, נצטרך פחות פקחים, כי אם בני הנוער יעשו את העבודה הזאת בעצמם ויידעו למי לפנות כשזכויותיהם נפגעות המדינה לא תצטרך לשלם לעוד פקחים.

יורם בר-קובץ: בוא ולא נמהר לוותר על הפקחים.

יונתן גילת: אני לא אומר לוותר לגמרי, אבל אני אומר שיצטרכו פחות.

אורלי לוי אבקסיס: תודה רבה.

אורלי לוי אבקסיס: אנחנו נפנה שוב לתמ"ת, אלא אם כן חבר-הכנסת דב חנין רוצה לדבר עכשיו.

דב חנין: נשמע קצת.

דב חנין: נקשיב.

אורלי לוי אבקסיס: התמ"ת, תסביר לנו מה קורה.

יחזקאל אופיר: דיברו הרבה על הסברה, ואני רוצה לומר כמה מלים.

אורלי לוי אבקסיס: אני רוצה גם שתשים דגש גם לגבי הסברה, גם לגבי החוק החדש שנכנס ואיך הוא עתיד באמת גם לפתור חלק מהבעיות ולמנוע מקרים כמו שאנחנו יודעים, ולגבי אכיפה יזומה.

אורלי לוי אבקסיס: נאמר פה באמת על-ידי המועצה לשלום הילד, על-ידי אביבית, שאי-אפשר לצפות כל הזמן שרק תלונות יביאו לפתיחת חקירה.

יחזקאל אופיר: ממש לא.

אורלי לוי אבקסיס: אגיד לך גם למה.

אורלי לוי אבקסיס: אם היה לכם חוסר בכוח-אדם, --

יחזקאל אופיר: לא, לא, לא.

אורלי לוי אבקסיס: --דבר ראשון פונים לתלונות ופחות יוזמים.

אורלי לוי אבקסיס: בסופו של דבר, בשורה התחתונה, חלק מהאנשים מוותרים על הסעד.

אורלי לוי אבקסיס: חלק מהאנשים מוותרים באמת על פנייה גם מפחד של איבוד מקום עבודתם, גם מתוך נושא שישנה איזו שהיא תחושה שהצעדים האלה ארוכים מדי, מסורבלים מדי ומצריכים יותר מדי אקטיביות מצד המתלונן, ובאיזה הוא אופן גם הסעד בסופו של דבר לא בדיוק מגיע אליו במקרים מסוימים.

אורלי לוי אבקסיס: במקרים אחרים, בכלל הוא גם נזרק ממקום עבודתו ומשלם מחיר אישי קשה.

אורלי לוי אבקסיס: אז, באמת לשים את הדגש על זה: גם על חוק האכיפה החדש, גם על הקיץ ומה יהיה, וגם על אכיפה יזומה.

יחזקאל אופיר: אחד לאחד.

יחזקאל אופיר: אעשה את זה קצר ככל שאפשר, כי אני מבין שאתם לקראת נעילה.

יחזקאל אופיר: אנחנו, כתמ"ת, משקיעים המון-המון בנושאי הסברה ודווקא בנוער, וזה באמת בשום יחס לתחומים אחרים שאנחנו אוכפים; אנחנו אוכפים בערך כ-20 חוקי עבודה במדינת ישראל, וחוק עבודת הנוער זוכה אצלנו באמת לעדיפות מאד - - -

אורלי לוי אבקסיס: אבל, לכם יש פיצול אישיות מובנה, כי בתמ"ת יש לכם שני כובעים: כובע אחד של המעסיקים והכובע השני של העובדים.

אורלי לוי אבקסיס: לכן, בנושא הזה איך אתם עושים את האיזון הנכון?

יחזקאל אופיר: אני יוצא איש משרד העבודה ולא המסחר והתעשייה.

יחזקאל אופיר: אני חייב לומר שלא חשתי בזה.

אורלי לוי אבקסיס: יפה.

יחזקאל אופיר: זה נאמר לא פעם וזה נכון.

יחזקאל אופיר: אני צריך להגיד לכם מה שהמנכ"ל, שלום קדמי, דווקא עושה כנגד מעסיקים בדברים שהם לטובת העובדים, אבל זה בפורום אחר.

יחזקאל אופיר: לגבי ההסברה, אנחנו משקיעים המון-המון בהסברה בלי כל יחס.

אורלי לוי אבקסיס: איך?

יחזקאל אופיר: אתחיל מנקודה אחת בצפון לדוגמא, וזה באמת לא זוכה לכותרות: אנחנו מעסיקים 20 בנות ערביות בשירות הלאומי אזרחי, שכל עיסוקן במשך כל השנה זה הסברת חוק עבודת הנוער בעיקר וחוקים אחרים.

אורלי לוי אבקסיס: איפה הן מסבירות?

אורלי לוי אבקסיס: באיזה מסגרות?

יחזקאל אופיר: בכפרים הערביים בצפון.

אורלי לוי אבקסיס: בתוך המסגרות החינוכיות או - - -?

יחזקאל אופיר: גם וגם וגם.

יחזקאל אופיר: גם בקרב בעיקר באמת בבתי-ספר, אבל גם במקומות עבודה, וגם בביטוח לאומי.

אורלי לוי אבקסיס: מה העונש על מי שמעסיק ילד בשעות הלימודים?

יחזקאל אופיר: זה יכול להיות באלפי שקלים.

יחזקאל אופיר: אגב, אנחנו עכשיו מנהלים תיק ברהט כנגד בדואים שהעסיקו בחממות ילדים קטינים, ותפסנו אותם.

יחזקאל אופיר: זה לא היה פשוט עם הקטינים האלה.

יחזקאל אופיר: אבל, בהחלט, מתנהל תיק עכשיו בבית-המשפט על העניין הזה של העסקת קטינים.

יחזקאל אופיר: בכלל התופעה הזאת לצערי - - -

אורלי לוי אבקסיס: זה קורה לא רק בכפרים ערביים.

אורלי לוי אבקסיס: זה קורה לאור היום בתל-אביב, בירושלים.

יחזקאל אופיר: נכון.

אורלי לוי אבקסיס: למה שם אין כתבי אישום?

יחזקאל אופיר: יש.

אורלי לוי אבקסיס: יש?

יחזקאל אופיר: ודאי שיש.

אורלי לוי אבקסיס: הסיפור של סרגי לא יכול להיות קייס לדוגמא --

יחזקאל אופיר: בהחלט כן.

אורלי לוי אבקסיס: --שילד בגיל 13 במקום להיות בלימודים עובד- - -?

יחזקאל אופיר: בפירוש כן.

יחזקאל אופיר: אני חייב לומר, שממה ששמעתי בעצמי אני הופתעתי לגבי הגיל.

יחזקאל אופיר: זה לא היה ידוע לי לפחות, ובוודאי שזה יעמוד לנגד עינינו בימים הקרובים לבדוק את הנושא הזה.

אורלי לוי אבקסיס: יופי.

יחזקאל אופיר: ההליך האזרחי שמתנהל לא מחייב אותנו, ואנחנו יכולים לפעול במקביל בלי קשר.

יחזקאל אופיר: הנושא בהחלט ייבדק.

יחזקאל אופיר: אני שמעתי פה דברים.

אורלי לוי אבקסיס: אז, אתם תעבירו לו את ההצהרות?

יחזקאל אופיר: כן.

יחזקאל אופיר: הקשר עם הנוער העובד מעולה, ואין לי בעיה אתו.

יחזקאל אופיר: אנחנו בקשר הדוק.

יורם בר-קובץ: אגב, אם אני לא טועה, זו עבירה שדינה עד חצי שנת מאסר.

אורלי לוי אבקסיס: פה זה פלילי, ואפשר לנהל את זה במקביל וזה לא פוגע - - -

ניסים עוג'ר: מגיעים לעסקאות טיעון, וזו הבעיה.

יחזקאל אופיר: אמרתי, יורם, שבתי-הדין לעבודה עדיין לא הכניסו אף אחד לכלא ממש.

יחזקאל אופיר: היו איזה שני מקרים - - -

קריאה: יכול להיות שיש פה הזדמנות.

יחזקאל אופיר: הלוואי.

אורלי לוי אבקסיס: בהחלט.

אורלי לוי אבקסיס: זה מה שאני אומרת.

יחזקאל אופיר: אנחנו בעד.

יחזקאל אופיר: זה דבר אחד.

סיגל פעיל: גם אנחנו בעד.

סיגל פעיל: אנחנו מוכנים להעביר לך את כל החומרים.

יחזקאל אופיר: אוקיי.

יחזקאל אופיר: אדרבא.

סיגל פעיל: דרך-אגב, בתצהיר סרגיי כתב "שלוש שנים" ולא "ארבע שנים".

יחזקאל אופיר: אדרבא.

יחזקאל אופיר: טוב.

יחזקאל אופיר: לא משנה.

קריאה: זה עדיין - - -

קריאה: צריך להעסיק אותו כדין.

אורלי לוי אבקסיס: בתור ילד, אני אגיד לךְ שבגיל 16-17 3 שנים או 4 שנים זה משהו שהוא.

אורלי לוי אבקסיס: ..

אורלי לוי אבקסיס: הוא בטח לא רשם לו באיזה יומן "היום התחלתי לעבוד".

אורלי לוי אבקסיס: בוא ונתחיל מזה שהזיכרון - - -

יחזקאל אופיר: מה זה משנה?

סיגל פעיל: זה לא הפרט היחיד שלא היה נכון.

אורלי לוי אבקסיס: גם אם זה שלוש שנים, זה חמור בפני עצמו, כמו בשנתיים או בשנה.

יחזקאל אופיר: מה זה משנה?

יחזקאל אופיר: באמת.

סיגל פעיל: צריך להעסיק כדין, ולא חשוב בן כמה הוא - - -

אורלי לוי אבקסיס: נכון.

אורלי לוי אבקסיס: בדיוק.

אורלי לוי אבקסיס: אבל, גיל 13 זה - - -

יחזקאל אופיר: ברשותכם, דיברתי על האוכלוסייה הערבית.

יחזקאל אופיר: השנה גם פרסמנו סימניות עם תקציר זכויות הנוער.

יחזקאל אופיר: אפשר לראות זאת בעברית ובערבית.

אורלי לוי אבקסיס: איפה זה מפורסם?

יחזקאל אופיר: אסביר.

יחזקאל אופיר: אנחנו נתנו את זה לכל סניפי שירות התעסוקה.

אורלי לוי אבקסיס: יופי.

יחזקאל אופיר: אותו פנקס עבודה, שהוזכר פה רבות – על-פי חוק, כל נער מחויב, המעסיק של הנער, להביא את הפנקס.

יחזקאל אופיר: יחד עם הפנקס כל נער מקבל את זה, וזה כזה כפול, וזה עם עיקרים מתומצתים של כל הזכויות של הנערים בדברים החשובים.

יחזקאל אופיר: השנה גם פיתחנו באייפון אפליקציה מיוחדת שזוכה להמון ביקורות חיוביות, ובעוד יומיים זה יהיה גם באנדרואיד.

יחזקאל אופיר: בנקישה הנער יכול לקבל את כל זכויותיו וזו קריאה נהירה.

דין זהר: איך מוצאים אותה?

יחזקאל אופיר: אתן לך את זה.

אורלי לוי אבקסיס: חבל שאתם לא עושים את זה ביחד.

אורלי לוי אבקסיס: גם אנחנו נבקש פה יותר שיתוף פעולה בין המשרדים השונים לבין נציגות התלמידים.

יחזקאל אופיר: אגב, היה לנו.

יחזקאל אופיר: יש לנו.

אורלי לוי אבקסיס: אם הוא שואל איך קוראים לה, זאת אומרת - - -

יחזקאל אופיר: עם הבוסית שלו שהיתה פה.

דין זהר: אנחנו מרושתים בכל הארץ.

אורלי לוי אבקסיס: הם מרושתים, אבל יכול להיות שהם בהחלט יוכלו לעשות לכם חצי מהעבודה.

אורלי לוי אבקסיס: זה סוג של שיווק של אותה אפליקציה.

יחזקאל אופיר: יש לנו קשר טוב עם משרד החינוך, ואין לנו בעיה בעניין הזה.

יחזקאל אופיר: מבחינה זו, זה גם חידוש שיש מנגנון כזה באפליקציה שמחשב את השכר לנער שיוכל להזין את הפרטים, וזה כולל גם מעקב אחר שעות העבודה, מתי הוא התחיל ומתי הוא סיים.

יחזקאל אופיר: אחת הבעיות שאנחנו רואים במקומות העבודה - - -

אורלי לוי אבקסיס: זה בלי עלות.

יחזקאל אופיר: ודאי.

יחזקאל אופיר: זה בלי עלות.

יחזקאל אופיר: זה חנם.

יחזקאל אופיר: זה דבר חדש שהכנסנו השנה, כי אמרו לנו: "חבר'ה, עזבו אתכם מניירות.

יחזקאל אופיר: הדור הצעיר הזה עובד עם הטלפונים החכמים".

יחזקאל אופיר: השקענו בזה עשרות אלפי שקלים, וזה יצא וזה קיים.

יחזקאל אופיר: דין, אתה כבר רואה את זה כעת.

דין זהר: כן.

יחזקאל אופיר: אתה מנסה אותי.

יחזקאל אופיר: בסדר גמור.

יחזקאל אופיר: במקביל, הוצאנו גם אגרת דרך לשכת התיאום ולשכות המסחר לכל המעסיקים על מנת לקרוא להם לשמור על זכויות הנערים.

אורלי לוי אבקסיס: יש לי רעיון.

אורלי לוי אבקסיס: אני מדברת פה גם עם היועצת המשפטית, אבל זה בהחלט משהו שאתם יכולים לפתור בלי הרבה בעיות.

אורלי לוי אבקסיס: כאשר נכנסים למקום עבודה, יש את השלט על מניעת הטרדה מינית בעבודה וכדו'.

אורלי לוי אבקסיס: כאשר הם נכנסים למקום מסוים שבו יש העסקת בני נוער, שתהיה החובה לשים איזה שהוא דבר כזה --

קריאה: יש.

אורלי לוי אבקסיס: --גלוי לעין, וזה גם מחייב את המעסיק, אבל באיזה שהוא אופן גם אותו נער לא יצטרך לעשות משהו אקטיבי מבחינתו להיכנס לאפליקציה כי אולי אין לו פלאפון להיכנס לכל מיני תוכנות.

אורלי לוי אבקסיס: אבל, הוא יידע את זכויותיו מייד כשהוא שם.

חי בדרה: יש חובה כזו.

חי בדרה: זה, בדיוק, המצב.

חי בדרה: זו, בדיוק, הבעיה.

חי בדרה: יש בעיה עם האכיפה ואנחנו מאד בונים על החוק החדש של התמ"ת.

יחזקאל אופיר: אולי אדבר במהירות - - -

אורלי לוי אבקסיס: אין לנו זמן.

יחזקאל אופיר: אדבר על החוק החדש שמדברים עליו.

יחזקאל אופיר: האמת היא שזו בשורה מאד גדולה.

יחזקאל אופיר: חבר-הכנסת חנין יושב פה, והוא ודאי שותף לעניין הזה.

יחזקאל אופיר: הנושא של חוק הגברת האכיפה שנכנס לתוקף לפני 3-4 ימים בסך-הכול אמור ליצור מהפכה מאד-מאד גדולה.

יחזקאל אופיר: דיברנו על תוספת מפקחים, וזה דבר חשוב.

יחזקאל אופיר: אני רואה בזה מהלך היסטורי, כי עניין הגברת האכיפה שבעצם מעביר אותנו מאכיפה פלילית לאכיפה מנהלית.

יחזקאל אופיר: זה דבר אחד.

יחזקאל אופיר: אם שאלתְ אותי קודם כמה לקח תיק, ואמרתי לך שנה ואת לא הרמת גבה, אבל היית יכולה להגיד לי: "מה, שנה?

יחזקאל אופיר: כל כך הרבה זמן?".

יחזקאל אופיר: אבל, זה באמת לא תקין.

יחזקאל אופיר: גם בעינינו - - -

אורלי לוי אבקסיס: זה לא הפתיע אותי.

אורלי לוי אבקסיס: כמה עכשיו זה ייקח?

יחזקאל אופיר: עכשיו, לדעתי, זה ייקח גג 3-4 חודשים, ויבוא השלב של העיצום הכספי.

יחזקאל אופיר: לגבי העיצום הכספי, הבאתי כמה דוגמאות.

אורלי לוי אבקסיס: זה ירתיע.

יחזקאל אופיר: הם ירתיעו בצורה בלתי רגילה.

אורלי לוי אבקסיס: יש משהו עם 300 אלף שקל שם.

יחזקאל אופיר: נכון.

יחזקאל אופיר: כל עבירה הכי קטנה היא בערך 35 אלף שקל.

אורלי לוי אבקסיס: גם רמת ההוכחה היא פה בעצם - - -

יחזקאל אופיר: בוודאי, כי תזכרו שזה מנהלי.

יחזקאל אופיר: זה בהליך קצר וממוקד.

יחזקאל אופיר: אני רוצה לומר לכם שאני מאמין שבשנה הבאה כשניפגש פה --

אורלי לוי אבקסיס: --נהיה יותר אופטימיים.

יחזקאל אופיר: כן, בהחלט.

יחזקאל אופיר: זה דבר אחד.

נירה לאמעי-רכלבסקי: אגב, גם מזמיני השירות.

יחזקאל אופיר: סליחה, לא שמעתי.

נירה לאמעי-רכלבסקי: גם מזמיני השירות צריכים להיכנס לעניין הזה --

יחזקאל אופיר: כן.

יחזקאל אופיר: עוד לא נגעתי בזה.

יחזקאל אופיר: מייד.

נירה לאמעי-רכלבסקי: --של הגברת המודעות על אף שהם אמורים לדעת את זה, כן?

נירה לאמעי-רכלבסקי: זה חל עליהם.

יחזקאל אופיר: כן, אם כי זה לא בדיוק עונה לבעיה הזאת שהוצגה פה היום.

נירה לאמעי-רכלבסקי: לא משנה.

נירה לאמעי-רכלבסקי: זה עניין מוסרי.

נירה לאמעי-רכלבסקי: אבל, בכל מקרה, עכשיו זה גם עניין חוקי.

יחזקאל אופיר: מייד.

יחזקאל אופיר: אני אסביר.

אורלי לוי אבקסיס: אני חושבת שיש לזה גם משהו בחוק.

יחזקאל אופיר: אני אגיד.

דב חנין: בטח.

דב חנין: ודאי.

יחזקאל אופיר: הנושא של מזמין שירות חל על שלושה תחומים: שמירה, ניקיון והסעדה.

יחזקאל אופיר: אותם מזמיני שירות בשלושת התחומים האלה, אם המעסיקים המשניים האלה, מזמיני השירות, יעברו הקבלנים עבירות – נוכל לתבוע גם את המעסיק - - -

אורלי לוי אבקסיס: גם את מזמין השירות.

יחזקאל אופיר: גם את מזמין השירות.

יחזקאל אופיר: לא יהיה מצב כזה של "אני לא יודע.

יחזקאל אופיר: לא ידעתי.

יחזקאל אופיר: אני לא מכיר את זה".

אורלי לוי אבקסיס: - - -מזמיני השירות – גם לתחומים נוספים.

יחזקאל אופיר: יש בחוק אפשרות להוסיף, אבל כרגע - - -

אורלי לוי אבקסיס: תקנות?

יחזקאל אופיר: לא.

יחזקאל אופיר: בחוק נקבע שאלה שלושת התחומים העיקריים כרגע.

יחזקאל אופיר: כמובן שהכנסת רשאית להוסיף על התחומים האלה, אבל עוד לא התחלנו עם זה.

יחזקאל אופיר: בואי ונראה איך זה יעבוד.

אורלי לוי אבקסיס: אתה כל כך אופטימי, שאולי אנחנו כבר יכולים להישען על הצפי שלך להצלחה.

אורלי לוי אבקסיס: אז, נרחיב את זה.

יחזקאל אופיר: הרי אני יודע שזה מוקלט ומצולם, ואני אומר את זה במידה רבה של אופטימיות.

יחזקאל אופיר: מותר לי אחרי 35 שנה בשירות המדינה להיות אופטימי.

יחזקאל אופיר: אני, בהחלט, מאמין שזה ייעשה, כי השינוי בחוק הזה משנה סדרי עולם בכל נושא אכיפת דיני עבודה.

יחזקאל אופיר: אני, בהחלט, אופטימי.

אורלי לוי אבקסיס: תודה רבה.

אורלי לוי אבקסיס: חבר-הכנסת דב חנין, בבקשה.

דב חנין: גברתי יושבת-הראש, אני מודה לך שכינסת את הדיון הזה, וטוב שכינסת אותו גם בפתיחת החופש הגדול שהוא באמת הזדמנות שבה הרבה מאד נערים יוצאים לעבוד.

דב חנין: מצב נערים בשוק העבודה הוא סממן של מה שקורה בשוק העבודה בכלל.

דב חנין: בשוק העבודה יש הרבה בעיות.

דב חנין: אדוני נציג התמ"ת, אני מצטרף להערכה שלך שחוק הגברת האכיפה יעשה שינוי, ואני מקווה שהוא יהיה שינוי גדול.

דב חנין: אנחנו נאבקנו רבות על החוק הזה בכנסת.

דב חנין: בדיוק דיברתי גם עם יושבת-ראש הוועדה שכמו שאתה, אדוני, אומר – אתה לא אומר את זה בצורה כזו חד-משמעית, אבל אנחנו מדבריך מבינים, וזה אחד האתגרים הגדולים שעומדים לפתחנו, לקדם הרחבה של הוראות החוק הזה על תחומים נוספים ולא רק שמירה, הסעדה וניקיון.

דב חנין: אגב, זה גם על בסיס הסכמה והבנה שהיו לנו גם עם יושב-ראש הוועדה שהכינה את החוק, חבר-הכנסת כץ.

דב חנין: אנחנו באמת את הכפפה הזאת נרים.

יחזקאל אופיר: נכון.

דב חנין: לעניין עבודתם של נערים, זו חוליה חלשה במערכת.

דב חנין: אני עובר על נתוני מרכז המחקר והמידע, אבל השאלה שמעניינת אותי היא מה לא מדוּוח.

דב חנין: מה שלא מדוּוח זה החלק של הקרחון הגדול יותר והיותר משמעותי.

דב חנין: לטעמי או להערכתי, רוב המקרים של הפרת זכויות ופגיעה בנערים הם מקרים שאינם מדוּוחים.

דב חנין: יש לי המון הערכה להסתדרות הנוער העובד והלומד שנמצאים כאן אתנו ומאד פעילים בתחום הזה.

דב חנין: כל הכבוד לכם.

דב חנין: אבל, כמו בתחומים אחרים, הבעיה העיקרית היא – אתם-יודעים, אנחנו אומרים "העובדים הלא-מאורגנים" – הנערים הלא-מאורגנים, אלה שאינם מגיעים, אינם נמצאים בקשר עם הסתדרות הנוער העובד.

דב חנין: הנערים, ואני מכיר את זה גם מתוך עדויות מאד קרובות, כל כך לפעמים מתרגשים מעצם העובדה שנותנים להם לעבוד ורוצים את זה, שהם אומרים: "יאללה".

דב חנין: זה או שהם לא מודעים או שגם אם הם מודעים.

דב חנין: מה, אנחנו?

דב חנין: אנחנו ילדים.

דב חנין: אתה-יודע, גם נערים חושבים על עצמם כילדים: "מה, אנחנו נתווכח עם המעביד?".

דב חנין: זו בעיה מאד-מאד רצינית.

דב חנין: לכן, אני חושב שזה נושא שמחייב באמת מיקוד מאמץ של כולנו, תשומת לב של כולנו וגם דיווח שוטף.

דב חנין: גברתי יושבת-הראש של הוועדה, אולי אחת לכמה חדשים נבקש דיווח שוטף גם מהגורמים הלא ממשלתיים.

דב חנין: את הסתדרות הנוער העובד הזכרתי, אבל גם מהגורמים הממשלתיים על המצב בתחום, הבקרה בתחום וההתקדמות בתחום.

דב חנין: יש לנו גם אתגרים נוספים.

דב חנין: אני הנחתי בפני הכנסת בזמנו הצעת חוק מרחיקת לכת, אני חייב לומר, אבל מאד-מאד הגיונית, שמדברת על עיקרון שכר שווה לנוער.

דב חנין: כוונתי איננה שנער יקבל את השכר של מבוגר.

דב חנין: העיקרון צריך להיות שכר שווה לעבודה שווה; אם נער עושה עבודה כמו שמבוגר עושה, אין שום סיבה שהוא לא יקבל את אותו שכר.

דב חנין: אין שום סיבה שנערים ישמשו כמאגר של כוח עבודה זול וזמין לניצול.

דב חנין: אני מנצל את ההזדמנות שכולנו נמצאים פה מסביב לשולחן כדי להציע לכולם באמת לחשוב על הדברים בכיוון הזה.

דב חנין: שכר שווה לנוער במובן הזה של שכר שווה לעבודה שווה.

דב חנין: גברתי יושבת-הראש, תודה על הדיון.

אורלי לוי אבקסיס: חבר-הכנסת דב חנין, תודה רבה לך.

אורלי לוי אבקסיס: בקשת דיבור אחרונה, ואנחנו נסכם את הדיון, אלא אם כן יש למישהו הערה מאד-מאד דחופה.

דוד דהאן: הערה לא.

דוד דהאן: אם אפשר, אגיד כמה דברים, אבל איך שכבודה תחליט.

אורלי לוי אבקסיס: אם תוכל, תתמצת את זה בשתי דקות.

דוד דהאן: אני דוד דהאן, ואני מהארגונים החברתיים בכנסת.

דוד דהאן: אחרי ששמעתי את הדברים, לא נשאר הרבה מה לומר.

דוד דהאן: יש לי להרחיב רק בנושא מועצת התלמידים, בנושא הפיקוח.

דוד דהאן: כמו בכל דבר, ואת זה למדתי מהגרמנים בתקופה שלי שם, כל דבר הם לוקחים - - -

אורלי לוי אבקסיס: ממי למדת?

קריאה: מהגרמנים אל תלמד.

קריאה: עזוב.

דוד דהאן: הייתי פעם שחקן כדורגל בגרמניה, ולמדתי שם הרבה דברים מהם.

אורלי לוי אבקסיס: אוקיי.

אורלי לוי אבקסיס: לא כולנו ככה מעורים בספורט.

דוד דהאן: למשל, במקרה הזה, בנושא שדנים עליו כאן, חשוב מאד שנושא הפיקוח יהיה בנוי מהתלמידים עצמם.

דוד דהאן: אם יש כבר את הגוף של הפיקוח, פשוט לצרף למועצת התלמידים המון תלמידים, וכך תהיה להם תגבורת מאד רצינית בפריסה רחבה בכל הארץ בכל הנושא הזה, שהם יעניקו את כול הפיקוח, כמו שאת אמרת.

דוד דהאן: למשל, בנושא החוקים, שכל מעביד יהיה מחויב להדביק את זה לפני שכל אחד נכנס ומגיע לשם, לאותו מקום עבודה.

דוד דהאן: פשוט אותם מפקחים, הילדים בעצמם - - -

אורלי לוי אבקסיס: אולי אפשר אפילו שכמו שיש את זכויות התלמיד בבית-הספר יהיה גם זכויות הנער העובד בבית-הספר על אותו לוח מודעות.

דוד דהאן: כן, זה דבר אחד.

דוד דהאן: אבל, מי יפקח שזה אכן יהיה שם?

דוד דהאן: אני חושב שלתלמידים יש יד יותר טובה אפילו מהמפקחים עצמם, וכדאי שיצרפו אותם וישלבו אותם ביחד בזה, וזה יהיה רעיון די טוב.

אורלי לוי אבקסיס: תודה רבה.

דין זהר: אנחנו נשמח.

יורם בר-קובץ: אני אשתדל להיות קצר ככל האפשר.

דוד דהאן: בשכר שינסו להקצות חלק מסוים מהשכר של התלמידים שעובדים לאותם אלה שיפקחו.

אורלי לוי אבקסיס: אני לא בטוחה שהייתי כל כך סומכת את ידי על כך, אבל אולי מאחר שחלק מאותן חובות של מועצת התלמידים זה להביא את נושא הזכויות והחובות של התלמידים, בין היתר אפשר להביא להם גם את זה.

דין זהר: יש לנו.

דין זהר: לכל מועצה בארץ יש ועדה שעוסקת בתחום הספציפי הזה.

אורלי לוי אבקסיס: נהדר.

יורם בר-קובץ: אני יורם בר-קובץ, רכז האיגוד המקצועי בהסתדרות הנוער העובד והלומד.

יורם בר-קובץ: באמת אנסה להיות קצר.

יורם בר-קובץ: אגיד לכם, חברי-הכנסת הנכבדים, שחוק עבודת הנוער, שנועד להגן על הנערים והנערות העובדים, נמצא בחודשים האחרונים תחת מתקפה של גורמים בעלי עניין שמבקשים לפגוע בו ומבקשים להחליש אותו, וכל זה תחת אצטלה של שינויים.

יורם בר-קובץ: נערכים דיונים בפורומים שונים.

יורם בר-קובץ: אם הוועדה תרצה, אשמח להרחיב בהזדמנות אחרת.

אורלי לוי אבקסיס: מי?

אורלי לוי אבקסיס: התאחדות התעשיינים?

אורלי לוי אבקסיס: מי מנהל?

יורם בר-קובץ: בין אם מדובר במעסיקים ובין אם מדובר בחלק מעמיתיי ממשרדי הממשלה השונים.

יורם בר-קובץ: דברים נעשים בחיפזון גדול מאד.

יורם בר-קובץ: מדובר על שלושה עיקרים: האחד – לאפשר לנוער לעבוד בשעות לילה מאוחרות; השני –לאפשר לנוער לעבוד בשעות נוספות --

אורלי לוי אבקסיס: --ובשבתות.

יורם בר-קובץ: --והשלישי – לאפשר להם לעבוד בשבתות.

יורם בר-קובץ: כל זה בשעה שאת הצגת פה בפתח הדברים את הנתונים נכון לרגע זה, הדלים מאד, של אכיפת חוקי עבודה במדינת ישראל.

יורם בר-קובץ: ראינו שבמציאות שבה חוקי האכיפה דלים תופעות כמו "סופר דוש" יכולות לצוץ ולהתקיים.

יורם בר-קובץ: אני מתריע בפניכם, חברי-הכנסת: אל לנו לתת למתקפה הזאת להתרחש ולהתקיים.

אורלי לוי אבקסיס: כמה העבודה הזאת באמת מתרחשת בפועל באופן לא חוקי ומה שהיום מנסים לעשות זה בעצם להכשיר את זה כי התמ"ת סוף-סוף התחיל למלא את תפקידו ולתת דו"חות, לפחות בכל מה שקשור ל"מקדונלדס" ועבודה בשבתות?

יורם בר-קובץ: אני מכיר את ידידי פה מהתמ"ת שנים רבות וארוכות, ויודע ידידי חזי שאני מלא תקווה שאכן חוק הגברת האכיפה יביא לשינוי במצב ולתפנית במגמה.

יורם בר-קובץ: אבל, נכון לרגע זה, במדינת ישראל יש מעט מדי פקחים, ואין אכיפת חוקי עבודה כמו שצריך.

יורם בר-קובץ: אני מציע: כל עוד זה המצב, לא למהר ולרוץ לשינויים.

אורלי לוי אבקסיס: אם הבנתי נכון, דעתכם היא שצריך להשאיר את המצב ורק לפקח עליו יותר.

יורם בר-קובץ: אני אומר שחייבת להתקיים משוואה שקושרת בין מצב האכיפה לבין גמישות מחשבתית בכל מה שקשור לחקיקה.

יורם בר-קובץ: כל עוד מצב האכיפה הוא בכי רע, אל לנו למהר ולרוץ --

אורלי לוי אבקסיס: --לשנות את הדברים.

יורם בר-קובץ: --ולשנות את החוק.

אורלי לוי אבקסיס: בסדר גמור.

אורלי לוי אבקסיס: תודה.

אורלי לוי אבקסיס: אנחנו מסכמים את הדיון.

אורלי לוי אבקסיס: זה יהיה מורכב מכמה נקודות.

אורלי לוי אבקסיס: אחת היא לגבי מודעות של בני נוער.

אורלי לוי אבקסיס: אנחנו דיברנו על כך בוועדה.

אורלי לוי אבקסיס: בנושא הזה יצטרכו שיתוף פעולה בין התמ"ת לבין מועצת התלמידים לבין משרד החינוך ואולי אפילו גם הרווחה, כדי שיידעו בני נוער מה זכותם ומה חובת המעסיק כלפיהם.

אורלי לוי אבקסיס: דיברנו על כך שגם זכויות הנוער העובד יהיו גלויות לעין ונגישות לציבור, בין אם זה בשטח בתי-הספר ובין אם זה אצל המעסיקים.

אורלי לוי אבקסיס: אנחנו מקבלים את ההצעה של מועצת התלמידים לכנס את כל הגורמים בנושא ולהחליט על צעדים משותפים.

אורלי לוי אבקסיס: ברגע שתעשו את זה, אנחנו גם נבקש עדכון לאן התקדמו ומה הוחלט.

אורלי לוי אבקסיס: אנחנו חוזרים שוב למשרד החינוך ומבקשים מהם, כפי שהם קבעו לפני שנה פלוס בדיון דומה בוועדה כאן, לגבי חוזר מנכ"ל ואיך מביאים לידיעת בני הנוער לפני החופשים על זכותם ועל חובת המעסיקים כלפיהם.

אורלי לוי אבקסיס: אנחנו מבקשים גם ממשרד החינוך מול משרד הרווחה לעקוב באופן אמיתי וסדיר אחרי בני נוער שנעדרים מהלימודים או אם זה מסיבה של בעיות רווחה והם צריכים להשלים הכנסה.

אורלי לוי אבקסיס: ישנם חוקים מאד ברורים בתחום הזה.

אורלי לוי אבקסיס: אנחנו מבקשים מהתמ"ת לאכוף ולא רק בכפרים הערביים את נושא העסקת בני נוער בשעות הלימודים.

יחזקאל אופיר: זו רק דוגמא.

אורלי לוי אבקסיס: אנחנו מבקשים, גם עם כניסתם של מפקחים נוספים, ליצור יותר אכיפה, וקראנו לזה: אכיפה יזומה, פרט לנושא הזה של אכיפה בעקבות תלונות, כדי לאתר מקרים של הפרת זכויות בני נוער.

אורלי לוי אבקסיס: הוועדה מבקשת לקבל דיווח לקראת תחילת שנת הלימודים הבאה או לקראת החופשים הבאים.

אורלי לוי אבקסיס: אנחנו יכולים לקבוע מעכשיו אחרי הפגרה שזה יהיה בסביבות אוקטובר, כי אז יהיה שוב החגים.

אורלי לוי אבקסיס: לכן, גם אלה זמנים בהם מועסקים בני נוער.

אורלי לוי אבקסיס: אנחנו מבקשים, שנושא עדכון השכר שמגיע לבני נוער ייעשה באופן שוטף יותר תוך שימת דגש שאותם פרסומים יעברו גם למועצת התלמידים כדי שיוכלו להעביר את זה לידיעה כללית.

אורלי לוי אבקסיס: אנחנו נמשיך ונעקוב מה קורה בפסק-הדין ובבית-הדין בנוגע ל"סופר דוש", לגבי הפרת זכויות נערים ומי הוא נחשב מעסיק, כי אנחנו מדברים כאן גם בעקבות החוק החדש שנכנס לתוקף, וזהות המעסיק לפעמים היא לא רק הקבלן אלא גם המזמין.

אורלי לוי אבקסיס: אנחנו מודיעים, שאנחנו גם נפעל להרחבת האחריות של מזמין השירות.

אורלי לוי אבקסיס: יש פה גם התחייבות של חבר-הכנסת דב חנין, שאנחנו משתפים פעולה גם בתחומים נוספים אחרים חברתיים, גם אם אנחנו מהצדדים האחרים של המתרס הפוליטי.

אורלי לוי אבקסיס: בדברים האלה זה חייב להיות אחד מהעקרונות הבסיסיים של חברה, וחברה אזרחית אחראית.

אורלי לוי אבקסיס: אנחנו נשוב ונעקוב.

אורלי לוי אבקסיס: אנחנו גם נהיה בקשר עם התמ"ת.

אורלי לוי אבקסיס: תודה רבה.

אורלי לוי אבקסיס: הישיבה נעולה.